Firma žiada Dopravný podnik Bratislava o nový tender na autobusy

Kritériá sú podľa firmy SPP SNG nastavené diskriminačne k autobusom na stlačený plyn.

BRATISLAVA. Firma SPP SNG požiadala na konci augusta Dopravný podnik Bratislava (DPB), aby zrušil aktuálnu súťaž na nákup 81 kĺbových autobusov za odhadovaných 26 805 000 eur bez DPH a vyhlásil nový tender. V liste, ktorý má TASR k dispozícii, spoločnosť upozornila dopravcu, že kritéria hodnotenia ponúk sú nastavené diskriminačne k autobusom na pohon CNG (stlačený zemný plyn) a mestský DPB chce nakúpiť predovšetkým neekologické autobusy s dieselovým pohonom. SPP SNG v liste uviedla, že s ohľadom na cenový rozdiel medzi dieselovými a CNG autobusmi a vo súvzťažnosti s 86-percentnou váhou na cenu nemôže v rámci tejto súťaže uspieť ponuka autobusov s pohonom na CNG. "Je možné domnievať sa, že verejný obstarávateľ sa snaží ešte pred transpozíciou Smernice 2009/33/EÚ o podpore ekologických a energeticky úsporných vozidiel cestnej dopravy do slovenského právneho poriadku nakúpiť maximálne množstvo neekologických dieselových autobusov," upozornila firma. DPB požiadala, aby zohľadnil environmentálne vplyvy a opätovne vyhlásil súťaž na nákup autobusov, len s pohonom na alternatívne palivá. Poukázala pritom aj na v júni schválené programové vyhlásenie bratislavského primátora Matúša Valla a poslancov bratislavského mestského zastupiteľstva na obdobie rokov 2019 až 2022, kde sa okrem iného zástupcovia bratislavskej samosprávy zaviazali podporiť prechod z fosílnych kvapalných pohonných hmôt na ekologicky alternatívne palivá či znížiť znečistenie ovzdušia. Podmienkou vyhláseného tendra je dodanie naftových, prípadne CNG autobusov. Musia však minimálne spĺňať normu EURO 6. DPB tvrdí, že motory EURO 6 spĺňajú najvyššie ekologické a emisné normy. "Nákupom nových vozidiel tak DPB vymení značnú časť zastaralého vozidlového parku, ktorý dnes používa motory s normami EURO 2 a časť EURO 3. Ich výmenou príde k výraznej úspore a ekologizácii prevádzky aj v prípade, ak budú víťazné vozidla poháňané dieselovými agregátmi," povedal pre TASR dopravca. Odmieta tvrdenia o tom, že by bola súťaž "ušitá" na mieru. "Oslovili sme všetkých výrobcov autobusov so zastúpením na česko-slovenskom trhu. Na základe cenového prieskumu nám bolo potvrdené, že podmienky stanovené v technickej špecifikácii pre rozhodujúcu časť zákazky, čo je 70 kĺbových vozidiel, vie splniť minimálne šesť uchádzačov z celoeurópskeho trhu s tým, že oznámenie o vyhlásení verejného obstarávania už bolo zverejnené aj v Úradnom vestníku Európskej únie," podotkol DPB. Zároveň poukázal na to, že z prevádzkového hľadiska autobusy na CNG pohon v porovnaní s dieselovými autobusmi vyžadujú vyššie náklady na údržbu, pravidelnú výmenu a revíziu CNG fliaš stanovenú legislatívou, ako aj vybudovanie siete čerpacích CNG staníc. SPP CNG naopak v liste vyzdvihovala CNG ako palivo s ekonomickými i ekologickými prínosmi vo verejnej doprave. DPB deklaruje, že v rámci výberového konania posudzuje aj prevádzkové náklady na spotrebu energie, preto nie je vylúčené, že prípadná ponuka hybridných autobusov, ktoré spätne premieňajú energiu pri brzdení a sú teda čiastočne elektrické, môže byť víťazná, ak ich cena nebude výrazne prevyšovať nehybridné vozidlá. "Rovnaký argument platí aj pre ponuku CNG vozidiel," spresnil dopravca. DPB potvrdil, že SPP CNG doručila žiadosť o nápravu s požiadavkou na zrušenie súťaže, ktorú však podnik zamietol. Zároveň tvrdí, že nedostal podobnú požiadavku od inej firmy ani od Úradu pre verejné obstarávanie. Dopravca však zvažuje vyhovieť čiastočnej požiadavke a predĺžiť lehotu na predkladanie ponúk. Konateľ SPP CNG Martin Lukáčik pre TASR povedal, že dostali od DPB stanovisko k žiadosti, ktorú SPP CNG akceptovala. "Týmto považujeme našu žiadosť za vybavenú," povedal Lukáčik. Čo konkrétne v žiadosti považujú za "vybavené", odmietol ďalej komentovať.


PODCAST KLIKKlik: O čo v skutočnosti ide USA a Číne pri hádke o 5G siete

Komentovaný prehľad technologických správ.

Každú sobotu ráno výber najdôležitejších technologických správ týždňa e-mailom. Prihláste sa zadarmo na odber newslettra: sme.sk/klikmail 5G: Huawei a Čína vs. Spojené štáty. Vo februári na bezpečnostnej konferencii v Mníchove vyslali Spojené štáty svojim spojencom pomerne ostrú správu – ak chcete byť priateľmi západu, nemôžete svoju budúcnosť stavať na podkladoch z východu. Mali tým na mysli 5G technológie a čínsky Huawei, ktorý sa v Európe rozmáha a USA cez neho vidí expanziu Číny. Američania tvrdia, že čínskym technológiám nemožno veriť.   V roku 2018 mali podobný názor aj bezpečnostní experti vo Veľkej Británii, ktorí odhalili niekoľko problémov so zariadeniami Huawei. K odklonu sa minulý rok pridalo aj Nemecko, Austrália, Nový Zéland či Francúzsko.  Spojené štáty neustále naliehali a poukazovali na bezpečnostné riziko, avšak po výzvach o špecifikáciu problémov zostala reč len na všeobecnej hrozbe Číny a možných slabostiach systému, ktoré bude môcť v budúcnosti využiť komunistický východ.  V roku 2019 debata pokročila, a aj vďaka nešikovnej komunikácii Američanov európske štáty zvažujú, že predsalen zvolia systémy od Huawei na výstavbu 5G sietí. Obrat v komunikácii prišiel ako prvý z Veľkej Británie, píše denník New York Times. To by však znamenalo, že sa postupne pridá aj Nemecko a ďalšie krajiny.   Prečo je 5G dôležité? Prechod na novú, rýchlejšiu a spoľahlivejšiu generáciu bezdrôtového prenosu internetového signálu potrebujeme pre autonómne autá (nechceme, aby na prechode nezastavilo, lebo vypadol internet, alebo mal oneskorenie), pre internet vecí (na 5G sa dokážu naraz pripojiť milióny zariadení), pre hladký chod smart domácností a tiež smart city.  Keďže predchádzajúce G-revolúcie viedli Japonsko, Európa alebo Spojené štáty, Čína chce byť priekopníkom 5G doma aj vo svete. Čínsky operátor China Tower (kontrolovaný štátom, ak aj zvyšní dvaja) hovorí, že chce do roku 2023 pokryť 5G signálom celú krajinu. Využiť pritom chcú frekvencie podobné 3G a 4G, čo znamená, že môžu využiť aj predošlé prenášače signálu. Amerika naopak rieši vyššie frekvencie s nižších dosahom a bude ich potrebovať 3 až 4-krát viac než predtým. To otvára problémy vyjednávania s mestskými zastupiteľstvami.   Prečo je ťažké veriť Huawei? Technologickí analytici očakávali pred pár rokmi zlom, ktorý mal prísť v tom, že Čína bude napredovať vďaka svojim vlastným technologickým inováciám a čínske firmy upustia od svojho modusu operandi – korporátnej špionáže. Avšak posledné roky ukázali, že stále používajú špiónov, alebo hľadajú iné pokútne skratky k inováciám. Tiež si treba uvedomiť varovanie, že žiadna čínska spoločnosť nie je úplne nezávislá od štátnej moci, pretože tá si vyhradzuje právo požadovať spoluprácu pri zhromažďovaní spravodajských informácií.  Napriek tomu, že západ nemá čistý štít v dodržiavaní digitálnej bezpečnosti a ochrany súkromia svojich občanov, existuje jasné ukotvenie hodnôt práv občanov a aj minulé prešlapy sa vyšetrujú. Pri Číne žiaľ poznáme motiváciu štátnej moci, ktorá sa stará o pohodlie, bezpečnosť a súkromie svojich obyvateľov, ale len do momentu, keď to neohrozuje krajinu a riadiace zložky.  (The New York Times, The Conversation, MIT Technology Review)  Ak si tento týždeň prečítate len jeden text o technologickom sektore, mal by to byť článok Verge o tom, ako pracujú moderátori diskusií na Facebooku. Nie je v ňom žiadne šokujúce odhalenie, ale celkový obraz fungovania moderátorov je náklad. Pár najdôležitejších vecí v skratke: (The Verge) TikTok dostal rekordnú pokutu, ale ako najrýchlejšie rastúca sociálna sieť na svete to isto ustojí. Pýtate sa čo je TikTok? Asi nemáte doma dieťa mladšie ako 15 rokov. Inak by ste vedeli. TikTok je v skratke sociálna sieť postavená na zdideľaní krátkych videí. Prerazila vďaka tomu, že používateľom umožnila ľahko nahrať karaoke video populárnych pesničiek. Inak povedané - prerazila medzi deťmi. Americká obchodná inšpekcia (v podcaste nesprávne hovoríme, že išlo o FCC, obdobu telekomunikačného úradu) dala firme pokutu viac ako 5 miliónov dolárov za to, že ukladala dáta o mladistvých používateľoch. Zdá sa, že je to veľa, ale TikTok v minulom roku rástol rýchlejšie ako Instagram a dnes má aplikácia miliardu inštalácií. Takže v zásade sú to drobné. (Wired) Huawei ukázalo vlastný skladací telefón. Ohýba sa správnym smerom, ale stojí viac ako 2500 dolárov. Asi si počkajte na ďalšiu generáciu. (SME Tech) Uľahčite si prácu v Gmaili. Kolega spísal trinásť trikov a skratiek pre najpopulárnejšiu emailovú službu. (SME Tech) YouTube po škandále z minulého týždňa vypne diskusiu pod takmer všetkými videami, v ktorých vystupujú deti. (YouTube) FedEx ukázal vlastnú verziu autonómneho doručovacieho robota. Našli sme len jednu chybu – je stavaný, aby neprežil prvý stret s tínedžermi. (The Verge) 10 prelomových technológií roka 2019. MIT Technology Review spolu s Billom Gatesom vybralo desať technológií a inovácií, ktoré zmenia svet k lepšiemu. Sú medzi nimi napríklad hygienickejšie záchody, ale aj hlasoví asistenti, ktorých prejav bude na úrovni ľudí. (MIT Technology Review) Najlepšie telefóny z MWC podľa magazínu The Verge. Netflix sa teší, dlhoročný šéf HBO Richard Plepler odchádza. Aj tak komentovali správu na sociálnych sieťach analytici znalí pomerov v televíznej brandži. Po niekoľkomesačných interných pnutiach medzi HBO a AT&T, ktoré kúpilo materskú spoločnosť televízie (Time Warner) bol údajne poslednou kvapkou fakt, že noví majitelia jednali s bývalým rivalom Pleplera – Robertom Greenblattom, ktorý by bol jeho nadriadeným. Manažéri z AT&T aj šéf telekomunikačného giganta už od akvizície hovoria o plánoch urobiť z HBO rivala Netflixu, manažéri HBO sa bránili a obhajovali svoj úspech menšou, ale kvalitnejšou produkciou. (The New York Times) Tesla má problémy (zas), zatvára predajne a prechádza na online predaj. (Bloomberg) LinkedIn spúšťa 4. marca vlastný podcast. Hello Monday sa bude každý týždeň venovať témam súvisiam s prácou. (The Hollywood Reporter) Najlepšie e-čítačka je stále Kindle od Amazonu, pripomína to The Verge vo veľkom porovnaní. (The Verge) Nové Google Mapy s rozšírenou realitou. Google testuje v mobilnej aplikácii Google Mapy navigáciu pomocou rozšírenej (augmentovanej) reality. Namiesto grafickej mapy sa používateľovi v rámci aplikácie otvorí fotoaparát, vidí budovy, ulice aj okoloidúcich. Funkciu začiatkom februára skúšali aj novinári z Wall Street Journal. Podľa nich ide o jednoduchšiu orientáciu v cudzom prostredí a navigácia sa dokáže rýchlejšie zorientovať, kde sa človek nachádza. (SME Tech) Napíšte nám na klik@sme.sk, prípadne do skupiny na Facebooku. Môžete nás tiež podporiť kúpou predplatného. Všetky podcasty SME nájdete na odkaze podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Znepriatelení líbyjskí lídri sa predbežne dohodli na uskutočnení volieb

Na rokovaniach sa stretli šéf vlády v Tripolise Fájiz Sarrádž a generál Chalífa Haftar, ktorého armáda dominuje východnej Líbyi.

PARÍŽ. Znepriatelení líbyjskí lídri sa na schôdzke v Paríži predbežne dohodli na krokoch vedúcich k parlamentným a prezidentským voľbám, ktoré by sa mali konať 10. decembra. Tento plán však v severoafrickej krajine, kde sa konkurenčné vlády opierajú o množstvo milícií, čelí veľkým prekážkam. Líbyjskí lídri napriek dohode odmietli podpísať záverečné vyhlásenie, ktoré malo načrtnúť ich záväzky, vrátane vytvorenia podmienok na konanie volieb prostredníctvom nových volebných zákonov do polovice septembra.Na rokovaniach sa stretli premiér Fájiz Sarrádž, premiér vlády v Tripolise, ktorú podporuje OSN, a generál Chalífa Haftar, ktorého armáda dominuje východnej Líbyi. Sarrádž uviedol, že pretrvávajú nezhody v otázke vytvorenia "ústavnej základne" pre voľby. Podľa jeho slov sa s druhou stranou nedohodli, či správnym riešením je zmena terajšej legislatívy krajiny alebo vypracovanie novej ústavy.Líbya upadla do chaosu po tom, ako povstanie podporené Severoatlantickou alianciou zvrhlo v roku 2011 režim tamojšieho diktátora Muammara Kaddáfího, ktorý počas občianskej vojny zahynul. Krátko po Kaddáfího smrti sa v Líbyi uskutočnili voľby, ale nedokázali krajine priniesť stabilitu.


Kvitová v semifinále neuspela, o titul si v Cincinnati zahrajú Halepová a Bertensová

Svetová jednotka bola v semifinále suverénnejšia.

CINCINNATI. Holandská tenistka Kiki Bertensová sa stala prvou finalistkou dvojhry na turnaji WTA v americkom Cincinnati. V sobotňajšom semifinále si poradila s ôsmou nasadenou Češkou Petrou Kvitovou po boji v troch setoch 3:6, 6:4, 6:2. Kiki Bertensová (Hol.) - Petra Kvitová (8-ČR) 3:6, 6:4, 6:2 Simona Halepová (1-Rum.) - Aryna Sabalenková (Biel.) 6:3, 6:4 Zopakovala si tak triumf nad rovnakou súperkou z minulotýždňového podujatia v Montreale. V boji o titul sa Bertensová stretne so svetovou jednotkou Simonou Halepovou z Rumunska. Tá si v semifinále poradila s nenasadenou Bieloruskou Arynou Sabalenkovou v dvoch setoch 6:3 a 6:4. Halepová tak natiahla šnúru víťazstiev, z titulu sa tešila aj naposledy v Montreale a v tomto roku ich má na konte tri, vrátane Roland Garros.


USA nariadili Rusku zatvoriť generálny konzulát v San Franciscu

K podobnému kroku predtým pristúpilo aj Rusko.

WASHINGTON. Americké ministerstvo zahraničných vecí vo štvrtok nariadilo Ruskej federácii, aby do druhého septembra zatvorila svoj generálny konzulát v San Franciscu a po jednej konzulárnej budove vo Washingtone a New Yorku. Informovala o tom agentúra RIA Novosti. Agentúra pripomenula, že Rusko nedávno nariadilo USA, aby USA do prvého septembra znížili počet pracovníkov svojho veľvyslanectva v Moskve a všetkých troch konzulátov o 755, a to na 455. Väčšinu týchto pracovníkov tvoria miestni občania. Stalo sa tak po tom, čo americký Kongres schválil sankcie proti Rusku za údajné zasahovanie do prezidentských volieb v USA v roku 2016 a za jeho kroky na Ukrajine a v Sýrii. "Spojené štáty plne implementovali rozhodnutie vlády Ruskej federácie znížiť veľkosť našej misie v Rusku. Domnievame sa, že táto akcia bola neopodstatnená a škodlivá pre celkové vzťahy medzi našimi krajinami," uvádza sa vo vyhlásení rezortu americkej diplomacie. Vzápätí reagovala Moskva. Ruský minister zahraničných vecí Sergej Lavrov v telefonáte so svojím americkým náprotivkom Rexom Tillersonom "vyjadril ľútosť z eskalácie napätia v bilaterálnych vzťahoch, ktorej sme neboli iniciátormi", uviedol ruský rezort diplomacie.


Milan Kňažko vypovedal v súvislosti so streľbou na polícii

Za použitie zbrane v súlade so zákonom sa považuje aj jej použitie proti inému vo svojom obydlí na ochranu života, zdravia alebo majetku.

BRATISLAVA. Bývalý politik a herec Milan Kňažko bol vo štvrtok v súvislosti s postrelením lupiča v jeho dome vypovedať na polícii - na Okresnom riaditeľstve Policajného zboru Bratislava 1. "Vypovedal v postavení svedka a poškodeného. Polícia koná priebežne," TASR to potvrdil splnomocnený zástupca poškodeného Kňažka - Peter Vačok - bývalý vyšetrovateľ a v súčasnosti obhajca. Podľa viacerých odborníkom na trestné právo by sa mal na Kňažka vzťahovať aj paragraf 26 Trestného zákona. V ňom sa píše, že "použitie zbrane v súlade so zákonom nie je trestným činom. Za použitie zbrane v súlade so zákonom sa považuje aj jej použitie proti inému vo svojom obydlí na ochranu života, zdravia alebo majetku, ak osoba do obydlia neoprávnene vnikne alebo v ňom neoprávnene zotrvá a nejde o nutnú obranu. To neplatí, ak bola pritom inému úmyselne spôsobená smrť". Do domu Milana Kňažka sa dostal lupič. V stredu 11. januára to potvrdil Kňažko. Ako prvý o tom informoval portál cas.sk, že herec sa mal postaviť lupičovi so zbraňou v ruke a dokonca ho postreliť. Jozef Minár z Operačného strediska záchrannej zdravotnej služby (OSZZS) uviedol, že na žiadosť polície mali v stredu o 1.34 h výjazd na Havlíčkovu ulicu v Bratislave. Vyšetrovanie udalosti na Havlíčkovej ulici potvrdila aj polícia. "Dnes v nočných hodinách sme prijali oznámenie o vlámaní sa do jedného z rodinných domov v mestskej časti Bratislava-Staré Mesto."


Boli to pre mňa druhé Vianoce, vravel Sagan o zrušení etapy

Sagan prezradil, čo si myslí o rozhodnutí zrušiť etapu.

SAINT-JEAN-DE-MAURIENNE. 19. etapu Tour de France 2019 boli organizátori nútení zrušiť. Dôvodom bol sneh a zosuv pôdy v miestach, cez ktoré mali prechádzať pretekári. Slovenský cyklista Peter Sagan obhajuje na Tour de France 2019 zelený dres. Po nečakanom predčasnom ukončení 19. etapy sa ho reportérka z televíznej stanice Eurosport pýtala, čo si myslí o vývoji udalostí. ,,Bol som práve v stúpaní na predposledný kopec, nachádzal som sa v malej skupine cyklistov. Chýbali nám dva kilometre na vrchol. Oznámili nám, že čas sa bude počítať od vrchola kopca a aby sme do mesta zišli pomaly, že etapu rušia," opisoval Sagan. ,,Bolo to dobré prekvapenie, vlastne to boli pre mňa dnes Vianoce," usmial sa Sagan, ktorý sa vďaka zrušeniu etapy vyhol poslednému stúpaniu. Reportérka sa Sagana tiež spýtala, či si myslí, že zrušenie etapy bolo správnym rozhodnutím. ,,Viete, už včera po konci etapy padali skaly na cestu presne tam, kde sme pretekali. Viem to, lebo niektorí priatelia museli obísť celú horu, keď sa k nám chceli dostať," priblížil predošlé komplikácie. ,,Keby nás dnes nechali ísť, riskovali by, že sa niečo stane, niekto by mohol aj zomrieť. Takže si myslím, že to bolo dobré rozhodnutie," uzavrel Sagan.


Nedáme si skákať po hlave, tvrdí Černák. Finálna nominácia bude známa v stredu

Online prenos

Fotogaléria

Reakcie

MICHALOVCE. Bol to urputný boj. Hráči dohrávali súboje, nechýbali provokácie i potýčky.          Na oboch tímoch bolo badať, že je to ich posledný prípravný zápas pred majstrovstvami sveta.          Slovenskí hokejisti v ňom v Michalovciach zdolali Nórov 3:2 po predĺžení.          „Je to dôležité víťazstvo na celkovú pohodu tímu pred šampionátom,“ zdôraznil útočník Tomáš Tatar.          Pre zverencov Craiga Ramsayho to bolo štvrté víťazstvo v príprave. Predtým zdolali Veľkú Britániu a dvakrát uspeli Rakúsku.          Prehrali päťkrát – dva razy proti Česku a Nemecku a raz so Švédmi.          Niektorí fanúšikovia sa len usádzali na tribúny, keď v 22. sekunde otvoril skóre Erik Černák.          Bol to jeho prvý gól v seniorskej reprezentácii.          „Je to výborný pocit. Puk som si neodložil, ale verím, že tak urobili maséri,“ smial sa 21-ročný talentovaný obranca.          Slováci hrali dôrazne, agresívne, ale ich akciám často chýbala väčšia kreativita. Najmä v početných výhodách, v ktorých sa trápia počas celej prípravy.          Nič na tom nemení ani presilovkový gól Tomáša Ziga.          „Musíme si to lepšie pripraviť a vytvoriť si viac príležitostí. Nevyužili sme presilovku o dvoch hráčov a potom sme dali gól po obyčajnej strele,“ naznačil Tatar.          Rozhodujúci gól v predĺžení strelil práve po jeho prihrávke Richard Pánik, ktorý rutinérsky premenil aj samostatný nájazd.          „Rišo ulahodil každému fanúšikovi. Ja veľmi nie. Keby sa ľad očistil, mohlo to byť zaujímavejšie. Nájazdy sú však exhibícia pre ľudí,“ dodal slovenský útočník.          Nórski hokejisti boli tvrdí a často dohrávali súboje na hranici pravidiel. Na ľade sa párkrát poriadne iskrilo.          Veľmi aktívny bol najmä útočník Marko Daňo.          Sršala z neho obrovská energia. Viackrát narazil protihráča na mantinel a nemal strach sa pustiť aj do ostrejších výmen.          „Je to môj štýl hry. Snažil som sa dostať do zápasu tým, čo mi ide najlepšie. Znepríjemniť súperovi pobyt na ľade. Sú to emócie, ktoré patria k hokeju,“ priznal Daňo.          Raz si spoluhráča zastal Tomáš Marcinko, inokedy Martin Fehérváry. Slováci bojovali jeden za druhého.          Rešpekt sa snažil ukázať aj obranca Erik Černák.          „Proti USA, Kanade a Fínsku to bude ešte agresívnejšie. Musíme byť na to pripravení. Nemôžeme si nechať skákať po hlave. Vyslali sme signál, že tiež máme takých hráčov,“ tvrdí Černák.          „Nóri hrajú všade po svete. Sú to vynikajúci hokejisti. Už nenájdete súpera, proti ktorému si poviete, že to bude jednoduché,“ dodal Tatar.          Slováci zvíťazili aj v dodatočných samostatných nájazdoch. Okrem Pánika skóroval nečakane aj obranca Martin Marinčin.          „Pýtal som sa, koľko nájazdov ešte ideme. Tréneri odpovedali, či chcem ísť. A už som tam bol. Ľad bol zlý, tak som vystrelil. Je to recept aj do ďalších zápasov. Treba strieľať a dorážať,“ reagoval Marinčin.          Prvýkrát v príprave bol v slovenskej bránke Patrik Rybár.          Prvé dve obranné formácie boli opäť zložené z hráčov zo zámoria. V tretej obrane hrali Marek Ďaloga s Fehérvárym a vo štvrtej Michal Čajkovský s Patrikom Kochom.          Z obrancov nehral Mário Grman, ktorý je zranený a s veľkou pravdepodobnosťou bude posledný obranca, ktorý sa nedostane na domáci šampionát.          Z útočníkovi dostali voľno Ladislav Nagy, Michal Krištof i Libor Hudáček, ktorý má menšiu viróza.          Táto trojica by nemala chýbať v záverečnej nominácii.          Už druhý zápas nehral Mário Lunter, čo môže značiť, že s ním tréneri už nepočítajú. Druhým útočníkom, ktorý nepôjde na šampionát, bude zrejme jeden z dvojice Tomáš Zigo a Dávid Buc.          Definitívnu nomináciu oznámi generálny manažér Miroslav Šatan na stredajšom tlačovom brífingu o 13.30.


Mzdy v Británii vzrástli najvýraznejšie za 11 rokov

Priemerná mzda vrátane odmien sa za tri mesiace zvýšila medziročne o 3,7 percenta.

LONDÝN. Nezamestnanosť v Británii zaznamenala v 2. kvartáli mierny rast a priblížila sa k 4-percentnej úrovni. Zároveň sa zvýšili priemerné mzdy, pričom tempo rastu bolo najvyššie za posledných 11 rokov. Uviedol to v utorok britský štatistický úrad. Miera nezamestnanosti za tri mesiace od apríla do konca júna dosiahla 3,9 percenta oproti 3,8-percentnej úrovni za obdobie marec-máj. Očakáva sa stagnácia na úrovni 3,8 percenta. Priemerná mzda vrátane odmien sa za tri mesiace zvýšila medziročne o 3,7 percenta po 3,5-percentnom raste za trojmesačné obdobie do konca mája. To je najvýraznejšie tempo rastu od júna 2008. Aj mzda bez započítania odmien rástla najvýraznejšie od júna 2008, pričom tempo rastu dosiahlo 3,9 percenta. Rovnako v tomto prípade sa rast miezd zrýchlil, keď za trojmesačné obdobie do konca mája dosiahol 3,6 percenta. Ekonómovia očakávali zrýchlenie rastu len na 3,8 percenta.


STĹPČEK PETRA SCHUTZAZasnívajme sa a predstavme si Fica s kuframi pred Bonaparte

Keby si predstavivosť, resp. fantáziu (je v tom významový rozdiel) bolo možné púšťať na veľmi dlhom vodidle, tak pred očami máme hneď predsedu vlády aj so ženou obložených hrncami a kuframi na chodníku pred Bonaparte. Deložoval ich exekútor, keďže „pánu domácemu“ Bašternákovi bola práve zhabaná nehnuteľnosť podľa zákona o preukazovaní majetku. To by sme sa nasmiali, až by nám bruchá popukali. Akože – ak nie Fico, tak aspoň exekútor vypočul volania davu, aby si hľadal nový prístrešok. TA3 by určite dala aj reportáž s poučením pre život, že po desiatich rokoch, čo bol majetkový zákon schválený, sa dožil aj prvého narušiteľa. Ktorému, keďže sme v krajine „padni komu padni“, nepomohlo ani to, že ubytoval premiéra. Naopak – vidíte všetci – ten skončil na chodníku. (Kam patrí, ale to nehovorte nikomu.) No. Život učí nesnívať s otvorenými očami. Zatiaľ je pravdy toľko, že po Bašternákovi údajne ide finančná polícia. Vzhľadom na preferencie prokurátora Kováčika im zrejme svitlo, že cez paragrafy sa na Bašternáka nedostanú.


Severná Kórea hrozí Washingtonu tvrdou odpoveďou na sankcie OSN

Nové sankcie by obsahovali ropné a textilné embargo či zmrazenie účtov Kim Čong-una.

TOKIO. Severná Kórea vyhlásila, že Spojené štáty zaplatia vysokú cenu, ak sa podarí schváliť doteraz najtvrdšie sankcie proti krajine navrhnuté Washingtonom. Američania predložili príslušnú rezolúciu na posúdenie Bezpečnostnej rade OSN minulý utorok. Zároveň vyzvali, aby sa hlasovanie o sankciách uskutočnilo už tento pondelok. Severokórejské ministerstvo zahraničia vo svojom pondelňajšom stanovisku uviedlo, že kroky USA podrobne sleduje a pohrozilo, že ich krajina je "pripravená a odhodlaná" odpovedať vlastnými prostriedkami. V reakcii na nedávny jadrový test Severnej Kórey žiadajú Spojené štáty doteraz najprísnejšie sankcie proti vzdorovitej komunistickej krajine. Konkrétne má ísť o ropné embargo, zákaz exportu textilných výrobkov a zmrazenie účtov severokórejského lídra Kim Čong-una a ďalších vysokých predstaviteľov štátu. Severokórejskí robotníci by tiež už nemali mať možnosť pracovať v zahraniční. Severná Kórea už čelí prísnym sankciám zo strany OSN, ktorých cieľom je prinútiť tamojšie vedenie, aby obmedzilo svoje zbrojné programy. V auguste Bezpečnostná rada uvalila na uzavretú Kóreu doteraz najtvrdšie sankcie, pričom jej zakázala vyvážať uhlie, železo, olovo a morské plody.


Slovenské zdravotníctvo sa zlepšilo, nachádza sa na trinástej priečke v Európe

Najlepšie zdravotníctvo v Európe má podľa EHCI Holandsko.

BRATISLAVA. Slovenské zdravotníctvo sa medziročne výrazne zlepšilo. Vyplýva to z rebríčka Euro Health Consumer Index (EHCI), ktorý vypracovala švédska organizácia Health Consumer Powerhouse. Za rok 2017 sa Slovensko v rebríčku umiestnilo na 13. priečke, kým rok predtým bolo na 23. mieste.Celkovo krajina nazbierala 749 bodov, čo je o 71 viac ako v roku 2016. Správa EHCI to pripisuje najmä dobrému výsledku v oblasti dostupnosti zdravotnej starostlivosti.Slovensko sa tak ocitlo na najlepšom mieste spomedzi krajín V4, keď ČR zaostala na 17. mieste, Poľsko na 29. priečke tesne nasledované Maďarskom. Najlepšie zdravotníctvo v Európe má podľa EHCI Holandsko, na ďalších miestach sú Švajčiarsko a Dánsko. Naopak, najhoršie dopadol Cyprus, na spodku rebríčka sú aj Rumunsko a Bulharsko.


Jungels vyhral klasiku Kuurne - Brusel - Kuurne, nadviazal na triumf Štybara

Deceuninck QuickStep vyhral obe víkendové klasiky.

Kuurne - Kuurne, 201 km: KUURNE. Luxemburský cyklista Bob Jungels (Deceuninck QuickStep) sa stal víťazom nedeľňajších jednorazových pretekov Kuurne - Brusel - Kuurne (201 km), ktoré sú neoddeliteľnou súčasťou úvodu sezóny klasík na európskom kontinente. Jungels doviedol do úspešného konca svoj sóloúnik a zvíťazil s náskokom dvanástich sekúnd pred Britom Owainom Doullom (Team Sky) a Holanďanom Nikim Terpstrom (Direct Énergie). Víťaz spred roka Holanďan Dylan Groenewegen (Jumbo-Visma) sa musel uspokojiť so štvrtým miestom. Jungels zaútočil približne päť kilometrov pred cieľom zo skupiny v úniku, kde boli okrem neho aj Doull, Terpstra, Jens Keukeleire (Lotto Soudal) a tiež jeho tímový kolega Yves Lampaert. Keď si Jungels do záverečného kilometra priviezol náskok 16 sekúnd, svoj zámer už dotiahol až do zdarného konca. Dvadsaťšesťročný Jungels nadviazal na sobotňajší triumf tímového kolegu Čecha Zdeňka Štybara, ktorý rovnako sóloúnikom v záverečných kilometroch ovládol úvodnú flámsku klasiku sezóny Omlopp Het Nieuwsblad. Jungels je šampión vlaňajšej monumentálnej klasiky Liége - Bastogne - Liége a tiež víťaz prológu na pretekoch Okolo Slovenska 2018. Tím Deceuninck QuickStep aj zásluhou víkendových triumfov Štybara a Jungelsa má už 14 víťazstiev v tejto sezóne. "Cítil som, že som zo skupiny v úniku najsilnejší, preto som to skúsil. Časovka v záverečných kilometroch mi vyšla. Tento víkend sme získali dve víťazstvá, náš šéf sa poteší," uviedol Bob Jungels, cituje ho belgická Sporza.


Rokovania o brexite stále nezačali

EÚ hrozí Londýnu, že bez pokroku v otázke rozpočtu nezačnú rokovania

BERLÍN. Rokovania o budúcej obchodnej dohode medzi Veľkou Britániou a Európskou úniou nezačnú bez predchádzajúcej dohody na „základných otázkach“ vrátane vyrovnania záväzkov Londýna voči únijnému rozpočtu. Vyhlásil to počas víkendu európsky komisár pre rozpočet Günther Oettinger. Pred otvorením obchodných rozhovorov je podľa neho tiež potrebné dosiahnuť pokrok v oblastiach, akými sú práva občanov Európskej únie vo Veľkej Británii a hranica medzi Úniou a Severným Írskom. Oettinger pre nedeľník Welt am Sonntag pripomenul, že Londýn v roku 2013 sľúbil odvádzať platby do rozpočtu Európskej únie do roku 2020. Britská vláda tento týždeň vyhlásila, že po oficiálnom ukončení členstva v Únii nebude ďalej prispievať do spoločného rozpočtu. Britský hlavný vyjednávač pre brexit David Davis tiež tento týždeň pripustil, že pretrvávajú významne rozdielne postoje a vyzval Európsku úniu, aby prejavila "flexibilitu" s cieľom prelomiť mŕtvy bod rokovaní.


LeBron James odohral tisíci zápas s aspoň 20 bodmi, je tretím hráčom v histórii

BRATISLAVA. Americký basketbalista LeBron James dosiahol ďalší míľnik svojej úspešnej športovej kariéry. V piatkovom zápase zaznamenal 25 bodov pri víťazstve Los Angeles Lakers nad Miami Heat 95:80 a stal sa iba tretím hráčom v histórii zámorskej NBA, ktorý v 1000 zápasoch dosiahol aspoň 20 bodov. Na pokorenie tejto méty stačilo rodákovi z Akronu 1206 stretnutí počas 17 sezón strávených v profilige. Rekordérom v počte zápasov s minimálne 20 bodmi je Karl Malone (1134). Legenda Utahu Jazz a 14-násobný účastník Zápasu hviezd vedie túto štatistiku o dvanásť zápasov pred druhým Kareemom Abdulom-Jabbarom. James sa môže pochváliť skalpom Kobeho Bryanta (941) či Michaela Jordana (926), ktorí v kariére métu tisíc zápasov s aspoň 20 bodmi nepokorili. Piatkový bohatý program zápasov NBA priniesol tiež kariérne maximum Damiana Lillarda, ale ani jeho 60 bodov nestačilo Portlandu v zápase proti Brooklynu (115:119). Úctyhodných 52 bodov nastrieľal D'Angelo Russell, no jeho Golden State padlo v Minnesote po predĺžení. Vôbec druhýkrát v histórii NBA sa stalo, že počas jedného hracieho dňa dvojica hráčov dosiahla 50 a viac bodov, ale ich tímy prehrali. Výkon Damiana Lillarda je o to cennejší, že v histórii Portlandu Trail Blazers nikto nedal viac bodov v zápase. Z aktívnych hráčov zámorskej profiligy sa 60 a viac bodovým výkonom môže pochváliť iba poltucet hráčov. Okrem 29-ročného Lillarda sa to podarilo Devinovi Bookerovi, Jamesovi Hardenovi, LeBronovi Jamesovi, Klayovi Thompsonovi a Kembovi Walkerovi.


Vinogradov čelí novému podozreniu, Rusko žiada o jeho vydanie

Ruský podnikateľ mal v pláne na Slovensku žiadať o azyl.

BRATISLAVA. Rusko opäť raz žiada vydanie ruského podnikateľa Valentina Vinogradova. Informoval o tom spravodajský portál Aktuality.sk. Pripomína, že pred pár mesiacmi pritom minister spravodlivosti Gábor Gál rozhodol o jeho nevydaní. Žiadosť o vydanie podnikateľa, ktorý mal v pláne na Slovensku žiadať o azyl, sa tentokrát týka iného trestného činu. Pôvodne ho v Rusku obviňovali z machinácií v biznise s nehnuteľnosťami, teraz žiadosť súvisí s podozrením z podvodu, konkrétne odcudzením vlastníckeho práva v nebytových priestoroch v širšom centre Moskvy. Rezort spravodlivosti pre Aktuality.sk potvrdil, že novú extradičnú žiadosť z Generálnej prokuratúry Ruskej federácie dostal koncom septembra. Rezort už predmetnú žiadosť postúpil generálnej prokuratúre. Podľa jeho tlačového oddelenia bude minister rozhodovať o Vinogradovom vydaní, respektíve nevydaní až po ukončení predbežného vyšetrovania prokurátorom a po tom, čo súd rozhodne o prípustnosti či neprípustnosti vydania. Predpokladá, že sa tak nestane skôr ako o šesť mesiacov.


Konečná bilancia, požiar v Grenfell Tower napokon neprežilo 71 ľudí

Medzi obete požiaru zaradili aj mŕtvonarodené dieťa, ktorého telesné pozostatky boli nájdené v jednom z bytov

LONDÝN. Na 71 mŕtvych stanovila polícia konečný počet obetí požiaru výškovej obytnej budovy Grenfell Tower, ku ktorému došlo v júni v britskej metropole Londýn. Informoval o tom vo štvrtok denník Evening Standard. Medzi obete požiaru londýnska Metropolitná polícia zaradila aj mŕtvonarodené dieťa, ktorého telesné pozostatky boli nájdené v jednom z bytov vo vyhorenej budove. Bezprostredne po požiari bolo nezvestných 400 ľudí a 223 ľuďom sa podarilo z horiacej budovy uniknúť. Požiar 24-poschodovového vežiaka Grenfell Tower so sociálnymi nájomnými bytmi stojacej v londýnskom kráľovskom obvode Kensington a Chelsea vypukol v noci 14. júna a veľmi rýchlo pohltil takmer celú budovu. Jeho vypuknutie podľa polície zapríčinila porucha chladničky v jednom z bytov, za jeho rýchle šírenie však zrejme mohol lacný a potenciálne aj horľavý vonkajší obklad budovy.


Valentínska kvapka krvi oslovila už stovky prvodarcov

Do Valentínskej kvapky krvi sa možno zapojiť do 21. marca, koná sa už 24. rok.

BRATISLAVA. Počas prvého týždňa tohto ročníka kampane Valentínska kvapka krvi ľudia spolu darovali približne 2000 litrov krvi. Kampaň už oslovila takmer 900 prvodarcov. Informovala o tom Silvia Kostelná zo Slovenského Červeného kríža. Záujemcovia môžu darovať krv na odberových miestach Národnej transfúznej služby SR v Bratislave, Banskej Bystrici, Košiciach, Martine, Nitre, Nových Zámkoch, Poprade, Prešove, Trenčíne, Trnave a Žiline. Ďalšou voľbou darcov krvi sú hematologicko-transfúzne oddelenia nemocníc a veľmi obľúbené medzi darcami sú podľa Slovenského Červeného kríža mobilné odbery krvi, keď zdravotnícky personál príde do škôl, kultúrnych domov, nákupných centier či na obecné a mestské úrady. Do Valentínskej kvapky krvi sa možno zapojiť do 21. marca. Valentínska kvapka krvi sa koná už 24. rok. "Chcela by som vyzvať všetkých, ktorí ešte krv nedarovali, aby to skúsili. Nikdy nevedia, komu tým zachránia život," hovorí študentka všeobecného lekárstva na Jesseniovej lekárskej fakulte v Martine Univerzity Komenského Michaela Muchová v kampaňovom videu k Valentínskej kvapke krvi. "Láska má veľa podôb. Mne to dokázali ľudia, ktorí sa pred piatimi rokmi dokázali spojiť, darovali mi krv a tým mi pomohli pri operácii," opisuje svoju skúsenosť. Dnes je dobrovoľníčkou v Mládeži SČK a venuje sa vzdelávaniu o prvej pomoci. "Chceme posmeliť všetkých, ktorí stále rozmýšľajú, či ísť darovať krv. Samotný odber vám zaberie desať minút vášho času, čo je približne toľko, koľko venujete rannej káve. Tak príďte, kávu si dáte aj po odbere," vyzýva generálna sekretárka Slovenského Červeného kríža Zuzana Rosiarová. Viac informácií o darovaní krvi aj prehľadný týždenný zoznam mobilných odberov počas Valentínskej kvapky krvi sa nachádza na webovej stránke SČK www.redcross.sk a na stránkach SČK na sociálnych sieťach.


Slováci zvládli úvodný zápas na Nemeckom pohári, zdolali domáci tím

V sobotu nastúpia slovenskí hokejisti proti hráčom Kanady.

Nemecko - Slovensko 1:3 (0:0, 0:1, 1:2) Góly: 59. Krämmer (Oppenheimer, Fauser) - 34. Čajkovský (Haščák, Mikuš), 52. Dravecký (Mikuš, Graňák), 60. Hrnka (Skokan) Rozhodovali: Hunnius (Nem.), Šír (ČR) - Merten, Roth (obaja Nem.), vylúčení: 3:3, presilovky a oslabenia: 0:0, 4035 divákov Nemecko: Brückmann - Krueger, Abeltshauser, Kohl, Krupp, Nowak, Brandt, Müller - Schütz, Hospelt, Gogulla - Pföderl, Fauser, Krämmer - Flaake, Kastner, Ehliz - Oppenheimer, Uvira, Pietta Slovensko: Janus - Čajkovský, Mikuš, Graňák, Gernát, Čerešňák, Jánošík, Šedivý, Trška - Dravecký, Cingel, Haščák - Hrnka, Suja, Skokan - Kudrna, Češík, Matoušek - Macík, Bortňák, B. Mráz Druhý piatkový výsledok: Kanada - Švajčiarsko 3:0 (1:0, 1:0, 1:0) Góly: 13. Robinson (Roy, Kozun), 25. Kinrade (Robinson, Kozun), 59. Roy (Talbot) /Brust (Kanada, hráč Slovana Bratislava - pozn.) nechytal/ AUGSBURG. Slovenskí hokejisti vstúpili do 27. ročníka Nemeckého pohára víťazstvom 3:1 na domácou reprezentáciou. Najväčší podiel na tom mal brankár Jaroslav Janus, ktorý po návrate do národného dresu po viac než dvoch rokoch predviedol výborný výkon. Premiérový reprezentačný gól strelil obranca Michal Čajkovský. Už v sobotu o 16.00 čaká zverencov Zdena Cígera druhé vystúpenie v Augsburgu proti európskemu výberu Kanady. Nemci narazia vo večernom stretnutí na Švajčiarov. Zdeno Cíger, tréner Slovenska: "Teším sa, že sme po dvoch prehratých zápasoch s Nemcami boli úspešní. Neberiem ohľad na výsledok, budem hodnotiť hru. Mali sme aktívny vstup do zápasu a dodržiavali sme disciplínu. Od tejto hry sme ale ustúpili, začali sa zbytočne zbavovať pukov, pod čo sa podpísala nervozita. Povedali sme si, že v útočnom pásme musíme podržať puk. Nemeckú hru sme ustáli, premenili šance a napokon predviedli dobrý kolektívny výkon. Všetci sa povzbudzovali a to bolo dôležité." Michal Čajkovský, autor premiérového reprezentačného gólu: "Dostal som peknú nahrávku od 'Hakiho' (Marcel Haščák, pozn.), išiel som po pravom krídle, skúsil to vystreliť nad rameno a padlo to tam. Týmto gólom sme sa naštartovali. Chceli sme hrať agresívny hokej, ísť do nich, nemali sme čo stratiť. Padlo nám to trikrát a dosiahli dôležité víťazstvo." Jaroslav Janus, brankár SR: "Pri niektorých zákrokoch som mal šťastie na svojej strane. Vždy je dobré, ak neinkasujem ako prvý, aj preto som rád, že som dostal gól až na konci. Rozhodujúca bola prvá tretina, ktorú sme udržali na 0:0. Náš pohyb po väčšinu zápasu nebol ideálny, aj preto musíme hneď v ďalšom zápase zachytiť úvod, aby sme sa dostali do tempa." Vladimír Dravecký, kapitán SR: "Jednoduchý zápas neexistuje. Bolo to o bojovnosti a korčuľovaní, ale v prvom rade by som chcel pochváliť Jara Janusa. Podal fantastický výkon, na ktorom bola založená naša hra. Dnes to bol Jarov zápas."


Srí Lanka minulý týždeň po 38 rokoch zákaz zrušila.

KOLOMBO. Na Srí Lanke obnovili zákaz predaja alkoholu ženám, ktoré takisto nemôžu zamestnať tam, kde predávajú alebo vyrábajú alkohol. Minister zdravotníctva Rajitha Senarathna uviedol, že vláda sa zhodla na opätovnom zavedení zákazu počas schôdze, pričom nedávne zrušenie nariadenia podľa neho narušilo kultúrne a morálne hodnoty krajiny. "Je to proti našej kultúre," povedal v stredu novinárom.Srí Lanka minulý týždeň po 38 rokoch zrušila spomínaný zákaz. Zrušenie podpísal minister financií Mangala Samaraweera. Týmto krokom chceli v krajine obnoviť rodovú rovnosť a podporiť turizmus. Zákaz na Srí Lanke platil od roku 1979, množstvo firiem ho však porušovalo.


Odsúdený exprezident Južnej Kórey sa dostal na slobodu

I Mjong-bak, ktorý stál na čele Južnej Kórey v rokoch 2008-13, je odsúdený za korupciu.

SOUL. Juhokórejský súd povolil podmienečné prepustenie bývalého prezidenta I Mjong-baka, ktorý bol vlani odsúdený za spreneveru a korupciu. Na slobodu bol prepustený v stredu po zložení kaucie, ktorej výšku súd stanovil na miliardu juhokórejských wonov (približne 783.000 eur), informovala v stredu agentúra AP. Sedemdesiatročného exprezidenta v októbri 2018 odsúdili na 15 rokov väzenia. Verdikt však ešte nie je právoplatný, keďže sa odsúdený voči nemu odvolal. Koncom januára tohto roku požiadal o prepustenie na kauciu, medzi dôvodmi uviedol i svoj zhoršujúci sa zdravotný stav, uvádza agentúra Jonhap. Súd vyššej inštancie podľa AP v stredu oznámil, že I Mjong-bakovi povolil vrátiť sa domov po tom, čo pristúpil na prísne podmienky monitorovania, ktoré pripomínajú domáce väzenie. Exprezident má napríklad zákaz komunikovať a stretávať sa s ľuďmi mimo najbližších rodinných príslušníkov a právnikov. Musí sa tiež zdržiavať v mieste svojho bydliska v metropole Soul. V prípade porušenia stanovených podmienok bude opäť vzatý do väzby. Podľa agentúry Jonhap I Mjong-baka v stredu popoludní miestneho času prepustili z väzobného centra v Soule, odkiaľ sa presunul do svojho domu nachádzajúceho sa v južnej časti mesta. I Mjong-baka, ktorý stál na čele Južnej Kórey v rokoch 2008-13, zatkli v marci 2018. Podľa agentúry Jonhap mal byť prepustený na slobodu 8. apríla 2019, ak by dovtedy nepadol verdikt odvolacieho súdu. Nariadenie faktického domáceho väzenia pred vypršaním platnosti zatykača má podľa súdu znížiť riziko manipulácie s dôkazmi a negatívneho ovplyvňovania prebiehajúceho odvolacieho súdneho konania. I Mjong-bak bol prvoinštančným súdom odsúdený za prijímanie úplatkov, spreneveru a zneužitie moci. Okrem 15-ročného väzenského trestu mu súd vymeral aj pokutu vo výške 13 miliárd wonov.


Bielorusko zatiaľ Rusku nepovolí, aby uňho malo vojenskú základňu

V prípade americkej základne v Poľsku Bielorusko svoj postoj prehodnotí.

BRUSEL. Bielorusko zatiaľ nemá v pláne umožniť Rusku, aby malo na bieloruskom území svoju vojenskú základňu. Podľa agentúry Reuters to vo štvrtok uviedol bieloruský minister zahraničných veci Uladzimir Makei. Dodal však, že tento postoj by jeho krajina mohla prehodnotiť v prípade stálej americkej vojenskej prítomnosti v Poľsku. V súvislosti s ponukou Varšavy vybudovať na poľskom území kvôli obavám z ruskej agresie americkú vojenskú základňu, Makei upozornil, že tento krok by v regióne zvýšil "nedôveru". Na tlačovej konferencii v Bruseli, kde rokoval o posilnení spolupráce svojej krajiny s EÚ, Makei uviedol, že Minsk chce dosiahnuť zníženie napätia v regióne a zachovať si dobré vzťahy so Západom, ale aj s Moskvou. "V budúcnosti by sme však mali brať do úvahy kroky, ktoré prijmú naši susedia," povedal. Makei zdôraznil, že Bielorusko pod Alexandrom Lukašenkom, ktorý je prezidentom tejto bývalej sovietskej republiky už 24 rokov, chce v regióne udržiavať otvorený "vojenský dialóg" a mať pod kontrolou zóny napätia. Bielorusko je podľa ministra stále ochotné poskytnúť svoje mierové sily, ktoré by pomohli vyriešiť konflikt medzi Ruskom a Ukrajinou. Pripomenul, že ide o ponuku, s ktorou Lukašenko prišiel pred štyrmi rokmi, no niektoré zo strán zainteresovaných v konflikte opäť prejavili záujem o túto misiu. Makei v Bruseli rokoval so šéfkou diplomacie EÚ Federicou Mogheriniovou, ktorá zopakovala požiadavky Bruselu voči Minsku. Ide o zlepšenie stavu dodržiavania ľudských práv vrátane ukončenia vykonávania trestov smrti. Ich splnením je podmienené zvýšenie rozsahu pomoci EÚ pre Bielorusko. Bieloruský minister vyhlásil, že jeho krajina má v záujme zlepšenia vzťahov s EÚ v úmysle uskutočniť reformy vedúce k demokracii a znižovaniu kontroly štátu v ekonomike. Chce sa však vyhnúť náhlym zmenám, ktoré by mohli byť destabilizujúce, spresnil Makei. Podľa agentúry Reuters sa Bielorusko stále snaží prehĺbiť svoje obchodné - i iné - vzťahy s Ruskom, ale chce sa otvoriť aj iným ekonomikám, ako sú Čína, EÚ či štáty Ázie, Afriky a Latinskej Ameriky.


OSN prijalo rezolúciu kritizujúcu Izrael za násilie v pásme Gazy

Uznesenie vyjadruje poľutovanie nad používaním nadmernej a neprimeranej sily voči Palestínčanom.

NEW YORK. Valné zhromaždenie OSN schválilo v stredu uznesenie vyzývajúce izraelské sily na zastavenie násilia voči palestínskym demonštrantom v pásme Gazy. Zároveň tesne odmietlo požiadavku USA o to, aby bol k rezolúcii pridaný dodatok odsudzujúci militantné hnutie Hamas - vládnuce v pásme Gazy - za útoky voči Izraelu. Informovala o tom agentúra AP.  VZ OSN najskôr hlasovalo o zmienenom pozmeňujúcom a doplňujúcom návrhu, ktorý predložili USA. Za ten sa vyslovilo 62 členov, proti hlasovalo 58 a ďalších 42 sa hlasovania zdržalo. Predseda Valného zhromaždenia Miroslav Lajčák následne vyhlásil, že dodatok hlasovaním neprešiel, keďže v súlade s pravidlami OSN boli na jeho odobrenie potrebné prinajmenšom dve tretiny hlasov.  VZ OSN následne hlasovalo o pôvodnom uznesení predloženom Palestínčanmi a ich spojencami, ktoré odobrilo pomerom hlasov 120:8, pričom 45 členov sa hlasovania zdržalo.  Prijaté uznesenie vyjadruje poľutovanie nad používaním "nadmernej, neprimeranej a nerozlišujúcej sily" voči Palestínčanom. Zároveň odsudzuje ostreľovanie Izraela raketami z pásma Gazy, avšak samotný Hamas vyslovene nespomína. Text schválenej rezolúcie zároveň žiada, aby generálny tajomník OSN António Guterres predložil odporúčania týkajúce sa ochrany Palestínčanov vrátane prípadnej medzinárodnej ochrannej misie OSN, priblížila agentúra DPA.  Veľvyslankyňa USA pri OSN Nikki Haleyová označila uznesenie za "úplne jednostranné" a uviedla, že jeho prijatie odráža "morálne skrachovaný úsudok, že nedávne násilie v Gaze je výhradne vinou Izraelu". Zatiaľ čo rezolúcie Bezpečnostnej rady OSN sú právne záväzné, uznesenia Valného zhromaždenia OSN takými nie sú, aj keď odrážajú názory medzinárodného spoločenstva. Na prelome mája a júna vystrelili militanti z pásma Gazy na Izrael viac ako 140 rakiet a mínometných granátov. Židovský štát v reakcii na útoky podnikol približne 80 náletov na infraštruktúru Hamasu a Islamského džihádu - ďalšej palestínskej militantnej skupiny. Išlo o najprudšie ostreľovanie od vojny medzi Izraelom a Hamasom v roku 2014. Palestínčania zároveň usporadúvajú od 30. marca takmer každý piatok na hraniciach pásma Gazy a Izraela protestné zhromaždenia za "právo na návrat do vlasti", ktorá sa podľa nich nachádza na území dnešného Izraela. Pri násilnostiach, ku ktorým v rámci týchto protestov dochádza, zastrelili príslušníci izraelských bezpečnostných síl už najmenej 120 ľudí a ďalších 3800 osôb zranili.


V San Franciscu zakážu predaj a výrobu elektronických cigariet

Dramatický nárast fajčenia elektronických cigariet má negatívny vplyv na zdravie mládeže.

SAN FRANCISCO. Mestská rada v americkom meste San Francisco, štát Kalifornia, v utorok rozhodla o zákaze predaja a produkcie elektronických cigariet. Informovali o tom agentúry DPA a AFP. Príslušné nariadenie musí ešte v lehote desiatich dní podpísať starostka mesta London Breedová. Tá už však vopred avizovala, že tak plánuje urobiť. San Francisco by sa tak stalo prvým mestom v Spojených štátoch, ktoré zakáže predaj a výrobu elektronických cigariet. Dozorná rada mesta jednohlasne schválila túto legislatívu, ktorá bola podľa Breedovej slov nevyhnutná. Dramatický nárast fajčenia elektronických cigariet má totiž značne negatívny vplyv na zdravie mládeže. Mladí ľudia navyše obľubujú nikotínové produkty so sladkými arómami. Elektronické cigarety doteraz v USA nepodliehali kontrole Úradu na kontrolu potravín a liečiv (FDA). V San Franciscu sídli firma Juul Labs, ktorá je jednou z popredných výrobcov elektronických cigariet. Zástancovia elektronických cigariet ich považujú za zdravšiu variantu oproti klasickým tabakovým výrobkom, ktorých dym obsahuje veľké množstvo škodlivých látok.


Čistý zisk bánk vlani presiahol 611 miliónov eur

Vlaňajší zisk bánk v medziročnom porovnaní poklesol o 17,5 percenta.

BRATISLAVA. Bankový sektor dosiahol v minulom roku na Slovensku čistý zisk 611,78 mil. eur. Ako ďalej vyplýva z predbežných údajov Národnej banky Slovenska (NBS), v medziročnom porovnaní je to pokles o 17,5 percenta. Čisté úrokové výnosy, ktoré tvoria najväčšiu časť výnosov bankového sektora, sa znížili o 3,8 percenta na 1,711 mld. eur. Čisté výnosy z poplatkov a provízií naopak vzrástli o 1,2 percenta na 533,5 mil. eur. Hlavným dôvodom poklesu ziskovosti je vysoká porovnávacia báza v roku 2016. V tom období zisk bankového sektora výrazne pozitívne ovplyvnil predaj akcií VISA Europe a príjem dividend od dcérskych spoločností. V roku 2017 už takéto silné pozitívne efekty neboli, a preto prevládli pokračujúce negatívne trendy, najmä pokles úrokových príjmov. Odhliadnuc od mimoriadnych príjmov v roku 2016 ostal zisk bánk podľa Národnej banky Slovenska medziročne približne na rovnakej úrovni a zmiernili sa aj obavy z jeho ďalšieho poklesu v nasledujúcich rokoch. To však bude podmienené udržaním nízkej miery nákladov na straty z nesplácaných úverov. V dôsledku klesajúcich úrokových marží sa zvyšuje podľa centrálnej banky snaha bánk a tlak zo strany ich materských inštitúcií na zachovanie ziskovosti prostredníctvom rastu objemu úverov aj za cenu väčšieho rizika. V roku 2016 evidoval bankový sektor zisk 741,9 mil. eur pri raste o 22,4 percenta. Významný pozitívny vplyv mal predaj podielov Visa Europe spoločnosti Visa Inc. Ziskovosť bánk pozitívne ovplyvnili jednorazové príjmy z dividend a výnosy z finančných operácií. Vďaka týmto položkám sa výnosy výraznejšie zvýšili a zlepšili hospodársky výsledok približne o štvrtinu. Čisté úrokové príjmy v dôsledku nízkych úrokových sadzieb klesli, medziročne si pohoršili aj čisté výnosy z poplatkov.


Starostlivosť o bezpečnosť armády zveril Glváč podľa Matoviča do rúk družky mafiána

Družka Mišenku mala kontrolovať všetky zmluvy s firmou SBS Bonul, o ktorej písal aj Kuciak

BRATISLAVA. Starostlivosť o bezpečnosť armády zveril v roku 2012 súčasný predseda poslaneckého klubu Smeru Martin Glváč do rúk družky Kataríny B. dnes už zavraždeného mafiána Jozefa Mišenku. Informoval o tom na piatkovej tlačovej besede líder hnutia OĽaNO Igor Matovič s tým, že jej túto úlohu Glváč zveril v čase jeho nástupu do funkcie ministra obrany. Podľa Matoviča mala na starosti zabezpečovacie systémy armádnych objektov, kamerové systémy, čítačky kariet, integrovaný zabezpečovací systém všetkých armádnych objektov na Slovensku. "V roku 2010 v Topoľčanoch bol mafiánsky popravený Jozef Mišenka, tridsiatimi ranami zo samopalu, keď sa viezol v luxusnom Mercedese," pripomenul Matovič s tým, že s Mišenkom žila do konca jeho života a má s ním aj syna. "Mala kontrolovať všetky objednávky, všetky doklady, faktúry a bez jej podpisov na faktúrach nešla žiadna faktúra za bezpečnostné systémy na úhradu," povedal Matovič s tým, že každá zmluva na bezpečnostné systémy bola utajená. "Každá zmluva pochádza z firmy švagra policajného prezidenta Tibora Gašpara SBS Bonul z Nitry, o ktorej písal aj Ján Kuciak," uviedol Matovič. "Ide o mnoho miliónov eur, ktoré boli investované do firmy švagra policajného prezidenta," podotkol. O koľko armádnych objektov ide, nechcel Matovič spresniť, napriek tomu, že týmto číslom disponuje. "Dnes vieme, že armádnu bezpečnosť má zverenú v rukách družka mafiána. Môže ešte viac niekto demontovať štát, ako to urobil Robert Fico?" pýtal sa Matovič, podľa ktorého práve premiér dovolil, aby ona mala informácie o tom, aký zabezpečovací systém máme na ktorom armádnom objekte namontovaný. "Pýtam sa Roberta Fica, lebo to je jeho zodpovednosť, ako je možné, že dostala bezpečnostnú previerku takáto žena? Ak ju nemá, ako je možné, že sa dostala ku kľúčovým informáciám bez bezpečnostnej previerky?" spýtal sa. "Žena, ktorá verne stála pri mafiánovi, nemá čo dostať ani základný stupeň bezpečnostnej previerky a v žiadnom prípade takejto žene nemôžu zveriť bezpečnosť armádnych objektov do rúk," vyhlásil Matovič s tým, že ak bezpečnostnú previerku má, NBÚ musí okamžite konať. Zároveň Matovič priznal, že nemá informáciu, či Katarína B. pracuje na ministerstve obrany aj v súčasnosti. Pripomenul, že v minulosti bola prijatá na sekciu majetku a infraštruktúry. "Aké je jej dnešné zaradenie?" adresuje otázku Matovič súčasnému ministrovi obrany Petrovi Gajdošovi (nom. SNS) s tým, či naďalej "kontroluje, aby firme Bonul bolo zaplatené to, čo treba" a či toto je postoj strany SNS Andreja Danka. "Ak Andrej Danko toto bude kryť, tak mu vôbec nejde o Slovensko, len o biznis," konštatoval Matovič. Exminister obrany Glváč vyhlásil, že sa nikdy nestretol a nepozná Katarínu B., ktorú spomína Matovič. "Pán Matovič je klamár, on sám nevie, kde má účtovníctvo od vlastnej firmy a podľa neho minister obrany v rezorte s viac ako 20-tisíc ľuďmi, má poznať manželov, partnerov, predchádzajúcich aj zomretých a to u každého zamestnanca," vyhlásil Glváč s tým, že podľa dostupných informácií bola Katarína B. radovou štátnou zamestnankyňou. "Nemala rozhodovaciu kompetenciu, tú mali jej nadriadení, bola až tretí stupeň pod riaditeľom," objasnil Glváč. Tvrdí, že Katarína B. pritom pracovala aj pod nominantkou ďalšieho exministra obrany Ľubomíra Galka, ktorý je v súčasnosti jedným z predstaviteľov opozície. "Ale to pánovi Matovičovi asi uniklo," povedal Glváč. Katarína B. nastúpila podľa Glváča na ministerstvo obrany štyri roky po zavraždení jej partnera, resp. manžela, "ktorý bol obeťou, pričom nejde o Viliama Mišenku, ale Jozefa Mišenku". "To však šialencovi Matovičovi nezapadlo do jeho trápnej hry," vysvetlil Glváč. Piatkové Matovičovo vystúpenie označil Glváč za nepodarený útok, "ktorý nijako nemôže prispieť k vyšetrovaniu vraždy Jána Kuciaka a Martiny Kušnírovej a je len potvrdením, že tancuje a vyskakuje nad ich hrobmi". "Jeho dnešné vystúpenie v tejto súvislosti má takú istú hodnotu ako tvrdenie, že Matovič okrádal svojich zamestnancov nízkymi platmi a živnosťami z donútenia, aby on sám neplatil odvody, čo je však oveľa pravdepodobnejšie," dodal Glváč.


Opozícia kritizuje novelu Richtera o sociálnych službách

Opozícia očakávala, že príde systémová zmena, ktorá upraví poskytovanie sociálnych služieb.

BRATISLAVA. Poslanci majú viacero výhrad k novele zákona o sociálnych službách, ktorú v parlamente predstavil minister práce Ján Richter (Smer). Opozícia upozorňuje na to, že novela nie je pripravená na základe konsenzu, keďže k nej bolo viac ako 600 pripomienok, ktoré neboli zapracované. Zmeny obhajujú najmä poslanci vládnej strany Smer-SD. "Novela nie je konsenzom. Nesplnili ste si cieľ, ktorý ste si stanovili. Mali ste priniesť veľkú novelu, ktorá vytvorí a zabezpečí systém a poskytovanie sociálnych služieb," skonštatovala poslankyňa Erika Jurinová (OĽaNO). Opozícia podľa jej slov očakávala, že príde systémová zmena, ktorá upraví poskytovanie sociálnych služieb. "Bohužiaľ, nedočkali sme sa. Dočkali sme sa zmien, ktoré len v malom upravujú poskytovanie finančných prostriedkov a poriešite najmä pobytové služby. Jednej skupine možno v niečom polepšíte, ale ostatné skupiny zostali len opomenuté," tvrdí Jurinová. Pripomenula, že rezort práce sľuboval zabezpečiť viaczdrojový systém financovania. "Je obava najmä zo strany poskytovateľov, že ste to nesplnili. Neexistuje povinnosť poskytnúť financie zo strany samospráv alebo vyšších územných celkov, ale je tu iba možnosť poskytovať," adresovala Richterovi Jurinová. Jej straníckej kolegyni Soni Gáborčákovej (OĽaNO) prekáža, že bez zmien má zostať posudkový systém. "V aplikačnej praxi funguje na voľnochode. Človek s jednou diagnózou sa posudzuje štyrmi úradmi pre rôzne príspevky, ktoré súvisia s tým, že človek je odkázaný na sociálnu pomoc. Posudková činnosť sa neopiera o medzinárodnú klasifikáciu chorôb, pretrváva problém s posudkovými lekármi, sociálne posúdenie odkázanosti sa robí iba podľa odpovedí príbuzných," povedala Gáborčáková. Novelou sa taktiež podľa nej nezavádza reforma služieb, ktoré patria do kategórie dlhodobej starostlivosti. Nijako neriešite to, k čomu ste sa zaviazali. Sedíte na ministerstve už šiesty rok. To je paškvil, ktorý nás nevyvedie z agónie. "Nerieši sa zavádzanie novej typológie služieb, ktoré by slúžili pre imobilných klientov pripútaných na lôžko. Nezavádzajú sa minimálne štandardy pre zdravotný personál. Nezavádza sa jednoznačná lehota, do ktorej má samospráva zabezpečiť dostupnosť pre odkázaných ľudí. Nezavádzate odvážne zmeny, ktoré by stanovili percento podielových daní, ktoré budú musieť použiť samosprávy na účel komunitných sociálnych služieb. Neriešite domácu opatrovateľskú službu," vymenovala Gáborčáková chýbajúce zmeny. Ku kritike opozície sa pridala aj poslankyňa Zuzana Zimenová (nezaradená). Podľa nej sa ministerstvu nepodarilo dobre nastaviť podmienky poskytovania sociálnych služieb. Podpredsedníčka parlamentu Lucia Ďuriš Nicholsonová (SaS) označila novelu za paškvil. "Nijako neriešite to, k čomu ste sa zaviazali. Sedíte na ministerstve už šiesty rok. To je paškvil, ktorý nás nevyvedie z agónie," vyhlásila Nicholsonová. Doplniť zmeny do novely v druhom čítaní by chcel koaličný poslanec Peter Antal (Most-Híd). Upozornil na to, že mestá a obce majú problém nájsť kvalifikovaných ľudí na prácu v komunitách. Preto žiadal ministra práce, aby sa v druhom čítaní prihliadalo na úpravu kvalifikačných predpokladov sociálnych a komunitných pracovníkov. Väčšiu váhu by mali mať podľa neho "skúsenosti pracovníkov ako papier o ich dosiahnutom vzdelaní". "Nechceme, aby to mohol robiť ktokoľvek, ale chceme, aby to mohli robiť skúsení ľudia s dlhoročnou praxou, ľudia z terénu, ktorí sa dovzdelajú počas výkonu práce," skonštatoval Antal. Zvážiť by sa mali aj úpravy týkajúce sa komunitného plánu sociálnych služieb. "Dávam na zváženie, či je potrebné, aby sa komunitný plán sociálnych služieb prehodnocoval jedenkrát do roka, či to nestačí raz za štyri roky. Nič také závratné sa za jeden rok neudeje," dodal Antal s tým, že to bude predstavovať veľkú administratívnu záťaž najmä v čase príprav rozpočtov miest a obcí. Zmeny v novele obhajoval poslanec Smeru-SD Juraj Blanár. "Tento zákon je jeden z najdôležitejších zákonov určujúcich sociálnu starostlivosť. Je dobré, že za obdobie aplikačnej praxe a fungovania celého systému sa mnohé veci vylepšili. Ja hodnotím túto novelu ako veľký pokrok," uviedol Blanár. Jeho stranícka kolegyňa Jana Vaľová upozornila, že vláda sa snaží vylepšovať nedokonalosti, ktoré priniesla aplikačná prax. "Všetci, ktorí sedia v opozícii, zrazu vedia, ako to treba nastaviť a urobiť, ale len vtedy, keď nie sú vo vláde. Vítam, že prišla takáto novela a čítam v nej veľa pozitívnych vecí," dodala Vaľová.


Malé zmeny, ktorými prispejete k ekologickejšiemu životu

Chceli by ste byť ohľaduplnejší k životnému prostrediu a zo svojho domova spraviť ekologicky priateľské miesto, ale brzdí vás predstava zásadných zmien? Ľudí od udržateľného životného štýlu často odrádza pocit, že by v živote museli urobiť priveľa zmien, a preto niekedy radšej neurobia nič, lebo si povedia, že to aj tak nepomôže. Nie je to tak. Na to, aby človek žil udržateľnejšie a ekologickejšie, nepotrebuje obrátiť svoj život kompletne. Možno ste už vymenili plastové tašky za plátené alebo častejšie presadáte z auta do mestskej hromadnej dopravy. Dobrá správa je, že takýchto drobných výmien dokážete urobiť viac. V snahe znížiť používanie jednorazových plastov je balenie obedov do vlastných nádob skvelý nápad. Tieto malé kontajnery na jedlo sa však oplatí využívať aj v iných prípadoch. Napríklad keď idete k mäsiarovi, na trh a do zelovocu alebo do bezobalového obchodu. Obľúbené sú rôzne typy od silikónových cez nerezové až po sklenené. Množstvo ľudí si neuvedomuje, že mať neustále zapojené elektronické spotrebiče v zásuvke nie je dobré pre životné prostredie ani pre naše peňaženky. Stand-by či pohotovostný režim zbytočne spotrebúva nevyužívanú elektrinu. Jednoduchým riešením je teda vytiahnuť nabíjačku, televízor, monitor, notebook, modem či mikrovlnku zo zásuvky, najmä, ak sa chystáte na nejaký čas v domácnosti nebyť. Najväčším "žrútom" sú pritom staršie typy spotrebičov. Týždenne tak nielenže môžete ušetriť pár eur, ale tiež znížiť svoju uhlíkovú stopu. Vymeňte tekuté mydlá a šampóny za ich tuhý variant. Zbavíte sa tak plastov a môžete tiež podporiť lokálnych výrobcov, ktorí sa tomuto typu kozmetiky venujú. Často takéto tuhé mydlá, šampóny či "bomby" do kúpeľa predávajú v kovových krabičkách, v papierových obaloch, prípadne si ich môžete zabaliť do svojho vlastného. Medzi výrobcov, ktorí myslia ekologicky, patrí napríklad Soaphoria, Mylo, Savon alebo Two Cosmetics. Loading
 ... Ekologické správanie znamená najmä šetrenie a neplytvanie - zdrojmi, výslednými produktmi a predovšetkým energiami. Jednou z drobných zmien, ktorá vám ušetrí desiatky eur ročne a ktorá uberie z vašej uhlíkovej stopy, je nastavenie termostatu na nižšiu teplotu. Už zníženie o jeden stupeň vám môže podľa Jiřího Koudelu zo Slovakia Energy ušetriť až šesť percent nákladov na kúrenie, čo je zhruba euro denne. Výhodné je použiť aj časovač na termostate, na ktorom si môžete nastaviť, kedy sa má teplota znížiť a kedy zvýšiť, aby ste zbytočne nekúrili v prázdnom dome. Už dlho sa hovorí o tom, koľko odpadu vytvárajú vložky a tampóny a že materiály, z ktorých sú vyrobené, sa môžu rozkladať až stovky rokov. Ekologickou voľbou je v tomto prípade menštruačný kalíšok alebo menštruačné nohavičky. Ak sa žena rozhodne, že je to pre ňu správna voľba, rozhodne to bude mať pozitívny dopad nielen z finančného hľadiska (takéto produkty vydržia na rozdiel od jednorazových vložiek a tampónov roky), ale aj z toho environmentálneho. A je to naozaj jednoduché! Plastová fólia, ktorú vo väčšine prípadov človek použije len raz, a potom ju zahodí, v domácnosti naozaj nie je potrebná. Potraviny môžete baliť aj do ekologickejšieho prírodného obalu. Vyrábajú ho napríklad značky Včelobal alebo Bee's Wrap. Ide o obaly vyrobené z včelieho vosku, organického jojobového oleja, živice a z organickej bavlny. Môžete ich používať opakovane, stačí ich umývať vodou a jemným mydlom. Namiesto toho, aby ste si opakovane kupovali jednorazové plastové holiace potreby, ktorých sa ročne vyhodia miliardy kusov, investujte do kvalitnej klasickej kovovej žiletky s výmennou čepeľou. Jednorazové žiletky sú ťažko recyklovateľné, preto je lepšie vlastniť žiletku, ktorá vydrží dlhé roky. Niektoré slovenské obchody a e-shopy ponúkajú aj ekologické žiletky z recyklovaných materiálov. Napríklad značka Preserve vyrába svoje produkty z recyklovaných obalov od jogurtov a ponúka aj náhradné čepieľky. Namiesto klasickej plastovej hubky na telo, ktorej mikročastice sa môžu dostať do vody a znečisťovať vodné zdroje, môžete používať prírodnú špongiu, takzvanú lufu. Je to koža z popínavej rastliny, ktorá sa podobá na uhorku a tvorí ju vysušená pórovitá hmota. Tá dokáže nahradiť špongiu, pretože pri kontakte s vodou zmäkne. Navyše je rozložiteľná, takže po mesiaci používania ju môžete vyhodiť na kompostovisko. Aj o prírodnú hubku sa však treba starať, aby sa na nej nemnožili baktérie. Po použití ju nenechávajte vo vlhkom prostredí. Môžete ju tiež skúsiť pravidelne na minútu zohriať v mikrovlnke, vložiť do umývačky alebo namočiť do octu, aby sa zbavila nečistôt. Ako triediť plasty Ako triediť papier Ako triediť nápojové kartóny Ako triediť sklo Ako triediť kovy Ako triediť bioodpad Ako triediť elektroodpad Ako triediť lieky Ako triediť textil a oblečenie Ako triediť drevo


Primátor pripúšťa, že obnova radiály v Karlovej Vsi tento rok nezačne

Rekonštruovať sa má úsek električkovej trate od tunela po križovatku ulíc M. Sch. Trnavského a Hanulova v Dúbravke.

KARLOVA VES. Primátor Ivo Nesrovnal pripúšťa, že sa rekonštrukcia Dúbravsko-Karloveskej električkovej radiály v tomto roku nezačne. "Je leto a máme pred sebou ešte verejné obstarávanie, čiže to je nepravdepodobné," skonštatoval dnes. Termín spustenia prác záleží podľa jeho slov od viacerých faktorov, ktoré hlavné mesto nedokáže ovplyvniť. Na to, že obnova radiály nezačne v tomto roku, upozorňovali už v apríli aj niektorí bratislavskí mestskí poslanci. Primátor priblížil, že mesto má už štyri stavebné povolenia a projekt musí ešte skontrolovať ministerstvo dopravy. "Potom sa spúšťa verejné obstarávanie na zhotoviteľa. To je proces, ktorý mesto nevie ovplyvniť, kedy skončí. To závisí od súťažiteľov, či budú mať námietky, a to predlžuje ten proces," vysvetlil Nesrovnal. Až po skončení súťaže sa môže spísať so zhotoviteľom zmluva a spustiť rekonštrukcia. "Predpokladaná doba výstavby je okolo 15 mesiacov, keď všetko pôjde v poriadku a mestské časti budú spolupracovať," uviedol primátor s tým, že chce, aby práce na rekonštrukcii mali čo najmenej negatívny dopad na Bratislavčanov a dopravné obmedzenia trvali čo najkratšie. V apríli bratislavský mestský poslanec Branislav Kaliský uviedol, že problém so začiatkom verejného obstarávania na zhotoviteľa stavby vidí aj v zdĺhavom administratívnom procese. "S rekonštrukciou by sa malo začať budúci rok, ale podľa toho, čo sme počuli na zastupiteľstve, tak to asi nie je pripravené do takého štádia, aby budúci rok vôbec mohlo niečo začať," povedal. Starostka Karlovej Vsi a mestská poslankyňa Dana Čahojová upozornila, že prípravné práce meškajú. Mesto pritom podľa jej slov avizovalo začiatok rekonštrukcie na uplynulú jeseň a neskôr na túto jar. "Nejde všetko podľa plánu. Keby išlo, tak sa už na stavbe pracuje. Navyše sa počas príprav projektu zistilo, že nie všetky pozemky pod stavbou sú vyriešené," podotkla. Celkové náklady na rekonštrukciu radiály môžu dosiahnuť sumu približne 67 miliónov eur. Rekonštruovať sa má úsek električkovej trate od tunela pod hradom po križovatku ulíc M. Sch. Trnavského a Hanulova v Dúbravke. Od tejto časti po jej koniec na ulici Pri kríži sa trať modernizovala v roku 2014. Bratislavská samospráva chce trať modernizovať pre jej technicky zastaraný stav. Podľa zámeru sa má kompletne vymeniť električkový zvršok aj spodok spolu s odvodnením. Zrekonštruovať sa majú aj nástupištia. Mesto bude túto modernizáciu financovať pomocou eurofondov, päť percent má hradiť mesto, desať percent štát a 85 percent EÚ.


Stoltenberg pokračuje na čele NATO

BRUSEL. Generálny tajomník Severoatlantickej aliancie Jens Stoltenberg ostane vo funkcii o dva roky dlhšie. Aliancia vo svojom utorkovom stanovisku uviedla, že 29 členských štátov sa rozhodlo predĺžiť mandát bývalého nórskeho premiéra do 30. septembra 2020.Stoltenberg zastáva funkciu generálneho tajomníka NATO od októbra 2014. Normálne malo jeho funkčné obdobie trvať štyri roky. Päťdesiatosemročný Nór sa však teší veľkému rešpektu a dôvere, tak od veľkých, ako aj od malých členských štátov. Jeho funkčné obdobie bolo podľa analytikov jedným z najnáročnejších v histórii NATO, s veľkými bezpečnostno-politickými zmenami a novými hrozbami. Stoltenbergovi sa ale napriek tejto zložitej situácii podarilo udržať alianciu pohromade.


Cibulková končí na turnaji v Stuttgarte už v prvom kole, vyradila ju kvalifikantka

Belgičanka uzatvára druhú stovku svetového rebríčka.

(dotácia 886 077 USD, antuka v hale): Greet Minnenová (Belg.) - Dominika Cibulková (SR) 7:5, 6:3 za 93 minút STUTTGART. Slovenská tenistka Dominika Cibulková neuspela v utorňajšom stretnutí 1. kola dvojhry na turnaji WTA Premier Porsche Tennis Grand Prix v nemeckom Stuttgarte s celkovou dotáciou 886 077 USD. Na antuke v hale podľahla belgickej kvalifikantke Greete Minnenovej 5:7, 3:6 za 93 minút. Pre tenistky to bol prvý vzájomný zápas. Minnenová sa nachádza v rebríčku na 192. mieste, Cibulkovej patrí 33. priečka.


KDH: Školstvo nie je prioritou vlády, problémy sa v skutočnosti neriešia

Szitová upozornila na návrh zmien v rámci povinnej školskej dochádzky.

BRATISLAVA. Školstvo podľa mimoparlamentného Kresťanskodemokratického hnutia (KDH) nie je prioritou súčasnej vlády. Ako v pondelok uviedla členka predsedníctva hnutia Miroslava Szitová, ukazuje sa to na nedostatočnej komunikácii vlády s odborármi, učiteľmi či stredoškolákmi. Podľa jej slov sa v školstve deklarujú riešenia, ale problémy sa v skutočnosti neriešia. "Vzťah medzi učiteľmi, odborármi, stredoškolákmi a vládou nie je veľmi dobrý," uviedla Szitová. Poukazuje na to napríklad nepodpísanie kolektívnej zmluvy na rok 2017 zo strany školských odborárov, ale taktiež aj neúspech stredoškolákov so svojou petíciou za zmeny vo vzdelávaní. "Komunikácia učitelia, odborový zväz a taktiež stredoškoláci a študenti, nie je dostatočná a problémy sa v skutočnosti neriešia," dodala. Konkrétnejšie by sa malo podľa nej diskutovať aj o krokoch v rámci reformy, ktorú pripravuje ministerstvo školstva. Szitová ocenila návrh reformy s tým, že ide o nadčasový program. Upozornila však na návrh zmien v rámci povinnej školskej dochádzky. Deti by totiž mali začať s povinným vzdelávaním už v piatom roku života a skončiť ako 17-roční. Szitová upozorňuje, že táto zmena nebude mať vplyv na deti zo sociálne slabšieho prostredia, pretože tie podľa nej potrebujú dlhší čas na prípravu do školy, aby boli na rovnakej úrovni ako ďalšie deti. "Predškolské vzdelávanie podľa nášho názoru treba riešiť samostatne a hlavne treba zachovať detstvo deťom, aby to bolo v materských školách, aby to vzdelávanie bolo pre deti zo sociálne znevýhodneného, alebo málo podnetného prostredia dlhodobejšie," dodala. Taktiež upozornila, že v prípade návrhu sa povinného vzdelávania do 17 rokov sa opäť nevyrieši problém s mladými, ktorí dnes po skončení povinnej školskej dochádzky končia na úradoch práce ako nezamestnaní. Mladí by mali mať podľa KDH absolvované minimálne dvojročné štúdium buď v škole alebo u certifikovaného majstra, aby končili ako 18-roční a zamestnateľní ľudia.


Zbrane Islamského štátu pochádzajú aj z východnej Európy a Balkánu

Tretina zbraní v rukách džihádistov pochádza z krajín východnej Európy alebo Balkánu.

LONDÝN. Tretina zbraní v rukách džihádistov z teroristickej organizácie Islamský štát (IS) pochádza z krajín východnej Európy ako Bulharsko, Rumunsko alebo ďalšie balkánske štáty. Vyplýva to zo správy britských zbrojných inšpektorov zo skupiny Conflict Armament Research, o ktorej informoval v piatok rakúsky verejnoprávny rozhlas ORF, ale aj internetový server balkaninsight.com. Členovia skupiny, ktorí z poverenia Európskej únie pátrajú po stopách dodávok zbraní do konfliktných oblastí, tak potvrdili podobné poznatky siete Balkan Investigative Reporting Network (BIRN). USA a Saudská Arábia podľa nich porušili medzinárodné pravidlá pre obchodovanie so zbraňami v konfliktných oblastiach, keď cez Balkán dodali zbrane sýrskym povstalcom. Pre "diery" v sieti dodávateľov sa však podľa BIRN dostala časť týchto zbraní napokon do rúk IS. Množstvo a kvalita zbraní, ktorými disponuje IS, sa podľa predmetnej správy britských inšpektorov výrazne zvýšila. Viac ako polovica nových zbraní džihádistov sa do Sýrie dostala z Bulharska, ich značná časť putovala i z Rumunska a Srbska.


Viedenskí hasiči bojovali s požiarom veľkoskladu, hlásili aj menšie explózie

Miestom požiaru bol sklad s farbivami a rozpúšťadlami.

VIEDEŇ. Profesionálni hasiči z Viedne mali vo štvrtok plné ruky práce s likvidáciou požiaru haly slúžiacej ako sklad s farbivami a rozpúšťadlami vo štvrti Favoriten rakúskej metropoly. Z dejiska hlásili i menšie explózie. Zasahujúcim jednotkám sa podarilo zabrániť rozšíreniu plameňov na susedné objekty. Paralelne prikrývali odtoky do kanalizácie, aby zabránili úniku škodlivín s vodou využívanou pri hasení do životného prostredia. Mnohí z takmer 90 prítomných hasičov zasahovali v maskách a po znížení intenzity požiaru prenikli do interiéru, aby tam postupne zlikvidovali potenciálne ložiská. Informoval o tom rakúsky verejnoprávny rozhlas ORF. Všetkých hasičov priamo na mieste dekontaminovali. Pri zásahu nedošlo k zraneniam.


Lavrov pochopil Trumpove výroky o jadrových zbraniach inak ako ostatní

Sergej Lavrov interpretoval Trumpove slová o zrušení sankcií inak ako analytici.

MOSKVA. Moskva sa nedomnieva, že nový americký prezident Donald Trump sa pokúša spojiť zrušenie sankcií uvalených na Rusko so zmluvou o znížení počtu jadrových zbraní. Vyhlásil to v utorok v Moskve ruský minister zahraničných vecí Sergej Lavrov, ktorý tak reagoval na Trumpove výroky z rozhovoru pre denníky Sunday Times a Bild. Odz Lavrov na svojej výročnej tlačovej konferencii spresnil, že nechce tieto výroky interpretovať, ale "v jeho vete bol trochu iný význam", ako znie výklad väčšiny komentátorov a analytikov. Šéf ruskej diplomacie si myslí, že Trump v prvom rade uviedol, že so sankciami voči Rusku "treba niečo robiť". Za "užitočné" Trump považuje aj ďalšie kroky v oblasti jadrového odzbrojenia. "V tomto som ja nevidel návrh na odzbrojenie výmenou za zrušenie sankcií," uviedol Lavrov. Ruský minister zahraničných vecí sa vyjadril, že jadrové zbrojenie, strategická stabilita a jadrová a strategická rovnováha tvoria jednu z kľúčových tém vo vzťahoch medzi USA a Ruskom. Obnovenie dialógu v tejto sfére je preto pre Rusko prioritou, zdôraznil Lavrov. Dodal, že ak sú prezident Trump a jeho vláda skutočne pripravení spoločne s Ruskom hľadať spôsoby riešenia spoločných problémov a hrozieb, Rusko bude reagovať ústretovo. Lavrov pritom spresnil, že táto ústretovosť Ruska nezávisí od toho, kto stojí na čele tej-ktorej krajiny. "Sme pripravení spolupracovať so všetkými, ktorí sú pripravení konať na základe rovnosti a vzájomnej výhodnosti," vyhlásil Lavrov. Informoval, že Moskva je pripravená obnoviť dialóg s USA o strategickej stabilite, keď sa Trumpova vláda ujme funkcií. Lavrov na dnešnej tlačovej konferencii taktiež informoval, že v uplynulých týždňoch navrhovala Rusku obnovenie dialógu o strategickej stabilite aj odstupujúca administratíva prezidenta USA Baracka Obamu. Uviedol, že sa v tejto veci uskutočnilo stretnutie, avšak ďalšie rokovania bude viesť Trumpova vláda.


Rodinné väzby Kalavskej ju nemusia dopredu diskvalifikovať, tvrdí INEKO

Kalavská kategoricky odmietla akýkoľvek konflikt záujmov.

BRATISLAVA. Rodinné väzby novej ministerky zdravotníctva Andrey Kalavskej (nominantka Smeru) ju nemusia vo funkcii dopredu diskvalikovať. Myslí si to Dušan Zachar z Inštitútu pre ekonomické a sociálne reformy (INEKO). Podľa neho je ale dobré, že verejnosť o jej rodinných prepojeniach a možných konfliktov záujmov vie. Ministerka, naopak, akýkoľvek konflikt záujmov odmieta. Kalavskej manžel pracuje pre firmu, ktorá má zmluvy na klinické skúšanie liekov s viacerými slovenskými štátnymi nemocnicami - dozoruje tam klinické štúdie v škandinávskych a pobaltských krajinách. Erich Kalavský pôsobil v minulosti aj pre farmafirmu, v ktorej mal na starosti kategorizáciu liekov, upozornil denník Sme. Ministerkinho svokra, s ktorým sa Kalavská podľa jej tvrdení stretáva už sporadicky, zase v Česku súdia pre úplatok, ktorý mal dať pri jednej zákazke. "Myslím si, že to dopredu novú ministerku nediskvalifikuje. V každom prípade je dobré, že o týchto rodinných prepojeniach a možných konfliktoch záujmov vieme. Verejnosť tak dokáže lepšie kontrolovať jej rozhodnutia v dotknutých agendách, ktoré bude zároveň sledovať oveľa ostražitejšie," povedal Zachar. Podľa neho by bolo vhodné, "aby ministerka proaktívne, hoci aj nad rámec zákona, deklarovala, kde prichádzala ona sama alebo jej rodinní príslušníci či blízki do styku so zdravotníctvom, čo môže pomôcť pri predchádzaní zbytočných pochybností v budúcnosti". Kalavská na tento návrh neodpovedala. "Kategoricky odmietam akýkoľvek konflikt záujmov a akékoľvek prepojenie," dodala.


Rusko potvrdilo, že USA ho pred útokom v Sýrii vopred varovalo

MOSKVA. Spojené štáty varovali Rusko, že podniknú raketový útok v Sýrii, vyhlásil dnes Kremeľ. Hovorca Kremľa Dmitrij Peskov uviedol, že varovanie bolo "doručené cez existujúce komunikačné kanály", ale ruský prezident Vladimir Putin nebol informovaný priamo. Tieto výroky priniesli ruské štátne médiá. Peskov sa odmietol vyjadriť, či ruská strana bezprostredne reagovala na varovanie. Americké ministerstvo obrany dnes už skôr uviedlo, že Rusko vopred upovedomilo o zámere zaútočiť na sýrsku leteckú základňu. Spojené štáty pri samotnej akcii necielili na tie časti základne, kde by sa mohol nachádzať ruský vojenský personál. Raketový útok na sýrsku leteckú základňu Šajrát v západnej provincii Homs bol podľa prezidenta USA Donalda Trumpa odvetou za utorňajší chemický útok na mesto Chán Šajchún, pri ktorom zahynulo takmer 100 civilistov. Spojené štáty pripisujú zodpovednosť za chemický útok vláde sýrskeho prezidenta Bašára Asada. Armáda USA oznámila, že 58 z 59 rakiet odpálených pri dnešnom útoku na sýrsku leteckú základňu zasiahlo zamýšľané ciele. Nemenovaný americký predstaviteľ uviedol, že podľa prvých zistení jedna z rakiet zlyhala. Predstaviteľ dodal, že rakety zasiahli početné lietadlá a ochranné hangáre pre lietadlá a zničili aj časť základne s uskladneným palivom. Podľa predstaviteľa informácie z miesta útoku stále prichádzajú. Sýrsky prezident Bašar Asad podľa generálneho tajomníka Severoatlantickej aliancie Jensa Stoltenberga sám môže za to, že sa Sýria stala terčom amerického útoku. Stoltenberg to dnes povedal v oficiálnom tlačovom vyhlásení k americkému raketovému útoku v noci nadnes na sýrsku leteckú základňu. "Sýrsky režim nesie plnú zodpovednosť za tento sled udalostí," vyhlásil Stoltenberg. Priznal, že o americkom útoku vedel vopred. V oficiálnom stanovisku uviedol, že NATO odsudzuje "dlhodobé sýrske používanie chemických zbraní", ktoré považuje za zjavné porušovanie medzinárodného práva. "Akékoľvek použitie chemických zbraní je neprijateľné, nemôže zostať bez reakcie a vinníci musia byť postavení pred spravodlivosť," skonštatoval generálny tajomník NATO. Dodal, že Aliancia podporuje mierové a politické riešenie konfliktu v Sýrii. Raketový útok na sýrsku leteckú základňu Šajrát bol podľa prezidenta USA Donalda Trumpa odvetou za utorňajší chemický útok na mesto Chán Šajchún, pri ktorom zahynulo takmer 100 civilistov. Spojené štáty pripisujú zodpovednosť za chemický útok vláde sýrskeho prezidenta Bašára Asada. "To, čo Amerika opäť ukázala, je krátkozrakosť, úzkoprsosť, ako aj vojenskú a politickú slepotu voči realite," uviedol sýrsky prezidentský úrad vo vyhlásení, ktoré priniesla sýrska štátna tlačová agentúra SANA. Úrad tiež spomenul, že išlo o "bezohľadný a nezodpovedný čin". Útok znamená, že USA pokračujú vo svojej politike bez ohľadu na to, aká administratíva vládne, a táto politika je zameraná "proti ľuďom a na zotročovanie ľudí". "Táto agresia ešte viac posilnila odhodlanie Sýrie útočiť na teroristické živly," dodal prezidentský úrad, pričom mal na mysli povstalcov bojujúcich za zvrhnutie Asada. Vo vyhlásení sa ďalej písalo, že americký útok dnes na svitaní na leteckú základňu Šajrát neďaleko mesta Homs v Sýrii sa neopieral o pravdivé fakty.


Čo je nové na slovenských hradoch a zámkoch?

Desať hradov, ktoré sa oplatí navštíviť.

Čo je to podcast? | Ako počúvať na iPhone? | Ako počúvať na Androide? Navštívime desať najkrajších hradov a zámkov na Slovensku. Vyberieme sa na Oravu, do Starej Ľubovne, Nitry, na Červený Kameň aj Beckova. Nebudeme ale hovoriť o histórii. Autori turistických sprievodcov Spectacular Slovakia nám povedia, ako sa naše hrady zmenili. A zmenili sa vôbec? Všetky doterajšie diely cestovateľského podcastu ZAŽI_SK nájdete tu. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Trump telefonoval s Macronom o iránskom jadrovom programe

Pre ďalšie porušenie dohody chce Irán prerobiť reaktor, aby mohol vyrábať plutónium.

WASHINGTON. Americký prezident Donald Trump v pondelok telefonoval so svojím francúzskym náprotivkom Emmanuelom Macronom, s ktorým diskutoval o iránskom jadrovom programe. S odvolaním sa na Biely dom o tom informovala agentúra AFP. Obaja lídri "diskutovali o pokračujúcom úsilí zabezpečiť, aby Irán nezískal jadrovú zbraň, a o snahe ukončiť destabilizačné správanie sa Iránu na Blízkom východe," uviedol vo vyhlásení Biely dom. Medzinárodná agentúra pre atómovú energiu (MAAE) v pondelok potvrdila, "že Irán obohacuje urán nad 3,67 percenta", pokiaľ ide o podiel štiepneho izotopu - čo je horná hranica stanovená medzinárodnou jadrovou dohodou. Iránske ministerstvo zahraničných vecí v pondelok oznámilo, že o 60 dní krajina tretíkrát úmyselne poruší medzinárodnú jadrovú dohodu, ak zostávajúci signatári nenájdu spôsoby, ako čeliť protiiránskym sankciám zo strany Spojených štátov. Teherán minulý týždeň uviedol, že prekročil tristo-kilogramový limit pre zásoby nízkoobohateného uránu, stanovený medzinárodnou jadrovou dohodou z roku 2015. V nedeľu začal s obohacovaním uránu nad limitovanú úroveň 3,67 percenta, pokiaľ ide o podiel štiepneho izotopu. Na výrobu atómovej bomby musí byť urán obohatený na 90 percent. Tretie porušenie dohody má zahŕňať rekonfigurovanie ťažkovodného reaktora, aby bol opäť schopný vyrábať plutónium. Jadrová dohoda zaväzuje Teherán k výraznému obmedzeniu svojich jadrových kapacít výmenou za zrušenie medzinárodných ekonomických sankcií. Irán uzavrel dohodu s piatimi stálymi členmi Bezpečnostnej rady OSN (Spojenými štátmi, Ruskom, Čínou, Francúzskom, Britániou) a Nemeckom. Vinu za súčasné napätie pripisuje Irán Spojeným štátom, ktoré pod vedením súčasného prezidenta Donalda Trumpa od dohody vlani odstúpili a uvalili na Teherán sériu sankcií.


Čaputová si založila účet na Twitteri, sleduje politikov

BRATISLAVA. Zuzana Čaputová si ako novozvolená prezidentka založila aj účet na sociálnej sieti Twitter. Túto sieť využívajú na komunikáciu s voličmi, ale aj médiámi hlavne zahraniční politici. Čaputová sa vo svojom prvom tweete z noci 30. marca poďakovala v angličtine. Odvtedy ju začalo sledovať takmer 10-tisíc ľudí, ona sama sleduje takmer 50 účtov prevažne svojich zahraničných partnerov. Spomedzi slovenských predstaviteľov sleduje súčasného prezidenta Andreja Kisku, ministra zahraničných vecí Miroslava Lajčáka a svojho súpera z druhého kola prezidentských volieb, eurokomisára Maroša Šefčoviča. Na zozname sledovaných účtov nechýba ani český prezident Miloš Zeman, český premiér Andrej Babiš, poľský premiér Mateusz Morawiecki či rakúsky kancelár Sebastian Kurz. Takisto sleduje aj svoje európske kolegyne - litovskú prezidentku Daliu Grybauskait?, estónsku hlavu štátu Kersti Kaljulaid a chorvátsku prezidentku Kolindu Grabar-Kitarović. Čaputová sleduje aj európskych predstaviteľov, predsedu Európskej rady Donalda Tuska, predsedu Európskej komisie Jeana-Clauda Junckera a predsedu Európskeho parlamentu Antonia Tajaniho. Okrem toho sleduje aj organizáciu NATO a jej predstaviteľov, pápeža Františka či bývalú prvú dámu USA Michele Obamovú. V zahraničí je pomerne bežná aktívna komunikácia politikov s médiami a voličmi cez Twitter. Americký prezident Donald Trump cez túto sieť oznamuje svoje rozhodnutia, Donald Tusk zase informuje o zvolaní summitov či poskytuje krátke vyjadrenia. Európski novinári sledujú aj Grybauskaité, ktorá je známa vtipnými komentármi počas zasadnutí Európskej rady. Príspevky na Twitter si však väčšinou politici nepíšu priamo, ale podobne ako pri spravovaní Facebooku majú na to tím. Na rozdiel od Facebooku je Twitter určený na stručnejšie vyjadrenia, jeden post môže obsahovať maximálne 280 znakov vrátane medzier.


Cigániková kritizuje zákon národniarov o verejnom obstarávaní

Poslankyňa vyzýva prezidentku, aby zákon po schválení v parlamente nepodpísala.

BRATISLAVA. Poslankyňa Národnej rady (NR) Jana Cigániková (SaS) kritizuje návrh zákona o verejnom obstarávaní z dielne koaličnej SNS. Ten je na programe aktuálnej schôdze. Tvrdí, že pomocou tohto zákona sa súčasná vláda pripravuje na "bezbrehé kradnutie vo veľkom". Cigániková kritizuje to, že stavebné zákazky do troch miliónov eur pôjdu podľa pravidiel zákaziek s nízkou hodnotou a nebudú sa tak musieť zverejniť ani na nástenku. Taktiež aj to, že z návrhu vyplýva, že zmluvu bude možné uzatvoriť s jedným z prvých troch uchádzačov, ak bude ponuka maximálne o 20 percent vyššia ako najnižšia ponuka. "Táto situácia je o to nebezpečnejšia, že sa na to využívajú informácie, ako sa chce vraj pomôcť internátom a nemocniciam," uviedla poslankyňa. Nepáči sa jej aj to, že SNS tento návrh prekladá tesne pre voľbami. "Chcem podporiť výzvu šéfa Úradu pre verejné obstarávanie, aby prezidentka nepodpísala tento zákon," povedala Cigániková. Z návrhu zákona o verejnom obstarávaní má byť zriaďovateľom umožnené ísť do výberového konania s tým, že oslovia tri firmy a zvýšiť sa má aj celková suma obstarávania.


Kenský opozičný líder Odinga vytvorí hnutie odporu, vyzval na bojkot volieb

Opakované prezidentské voľby sa budú v krajine konať už vo štvrtok.

NAIROBI. Kenský opozičný líder Raila Odinga v stredu prisľúbil, že svoju Národnú superkoalíciu (NASA) transformuje do "hnutia odporu". Svojich prívržencov zároveň vyzval, aby bojkotovali opakované prezidentské voľby, ktoré sa budú konať už vo štvrtok 26. októbra. Štvrtkové prezidentské voľby sa budú konať navzdory minulotýždňovému vyhláseniu šéfa kenskej volebnej komisie Wafulu Chebukatiho. Ten povedal, že aj napriek plnej technickej pripravenosti je ťažké garantovať slobodné, spravodlivé a dôveryhodné voľby, pripomenula agentúra AP. Kenský najvyšší súd minulý mesiac anuloval voľby z 8. augusta, v ktorých zvíťazil súčasný prezident Uhuru Kenyatta. Súd nariadil nové voľby, ktoré sa majú konať vo štvrtok 26. októbra. Išlo o prvý prípad, keď súd zvrátil výsledky prezidentských volieb v Afrike. Anulovaním volieb reagoval súd na podnet samotného Odingu, ktorý v augustových voľbách skončil druhý, no voľby napadol s tým, že počítače volebnej komisie boli napadnuté hackermi a zmanipulované. Z opakovaných volieb však Odinga následne stiahol svoju kandidatúru, pričom uviedol, že volebná komisia neurobila zmeny s cieľom vyhnúť sa "nezrovnalostiam a protiprávnostiam", ktoré sprevádzali anulované voľby.


Kirgizský parlament prijali zákon, ktorý umožní  ľahšie stíhať exprezidentov

Spory medzi niekdajšími a súčasnými lídrami predstavuje hrozbu novej politickej krízy.

BIŠKEK. Kirgizský parlament vo štvrtok schválil zákon, ktorý uľahčí stíhanie bývalých prezidentov. Tento krok prichádza v čase, keď rivalita medzi niekdajšími a súčasnými lídrami predstavuje hrozbu novej politickej krízy, informovala tlačová agentúra AFP. Stredoázijská krajina so šiestimi miliónmi obyvateľov prekonala v rokoch 2005 a 2010 zvrhnutia dvoch po sebe nasledujúcich prezidentov, pričom druhé povstanie sprevádzalo etnické násilie s tragickou bilanciou. Na základe novelizácie zákona o "aktivitách prezidenta Kirgizskej republiky" môže byť bývalá hlava štátu uväznená za zločiny spáchané počas výkonu svojej funkcie. Predmetný zákon, proti ktorému sa postavili iba traja poslanci, je všeobecne vnímaný ako opatrenie na vyvíjanie tlaku na exprezidenta Almazbeka Atambajeva, ktorý otvorene kritizuje súčasného nástupcu Sooronbaja Žeenbekova, svojho bývalého spojenca. Vzťahy medzi Atambajevom a Žeenbekovom sa pretrhli iba niekoľko mesiacov po Žeenbekovovej inaugurácii v roku 2017. Patová situácia panujúca medzi oboma štátnikmi vyvolala obavy o stabilitu krajiny, ktorá je obklopená autoritárskymi susedmi a zostáva koridorom pre drogy pašované z Afganistanu. Atambajev, prvý zvolený kirgizský líder, ktorý sa dočkal naplnenia svojho mandátu, sa na predošlých voľbách nemohol zúčastniť pre ústavnú klauzulu obmedzujúcu prezidentskú činnosť iba na jedno šesťročné funkčné obdobie. Atambajev prisľúbil, že povedie svoju Sociálnodemokratickú stranu Kirgizska (SDPK), najväčší politický subjekt v krajine, do parlamentných volieb v roku 2020.


Pellegrini sa v pondelok zúčastní na štátnom pohrebe Chiraca

Súčasný slovenské vládne lietadlo v minulosti používal Jacques Chirac.

BRATISLAVA. Predseda vlády SR Peter Pellegrini sa v pondelok zúčastní na štátnom pohrebe bývalého prezidenta Francúzskej republiky Jacquesa Chiraca. Informoval o tom tlačový a informačný odbor Úradu vlády SR. Let slovenského premiéra do Francúzska bude mať podľa Úradu vlády SR aj symbolický význam. Pellegrini totiž do Paríža poletí vládnym špeciálom, ktorý počas svojho pôsobenia využíval aj zosnulý bývalý francúzsky prezident. "Predtým, ako Airbus s terajším registračným označením OM-BYK kúpila Slovenská republika a stal sa súčasťou slovenskej vládnej letky, totiž slúžil francúzskej hlave štátu a francúzska armáda ho využívala až do roku 2011," poznamenal Úrad vlády SR. Bývalý francúzsky prezident Jacques Chirac zomrel v kruhu svojej rodiny vo štvrtok (26. 9.) vo veku 86 rokov. Chirac bol stredopravicovým politikom, ktorý zastával post hlavy štátu v rokoch 1995 - 2007. V rokoch 1974 - 1976 a 1986 - 1988 bol premiérom a od roku 1977 do roku 1995 pôsobil vo funkcii starostu Paríža. Bol druhým najdlhšie slúžiacim francúzskym povojnovým prezidentom po svojom socialistickom predchodcovi Francoisovi Mitterrandovi. Na medzinárodnej scéne je pamätný tým, ako nahneval Spojené štáty svojím verejným nesúhlasom s vojnou v Iraku v roku 2003. Chirac bol prvým francúzskym lídrom, ktorý uznal, že francúzsky štát sa počas druhej svetovej vojny podieľal na prenasledovaní Židov a ich posielaní do nacistických koncentračných táborov.


Čítanie na víkend: Koľko vecí skutočne potrebujeme k životu?

Pozrite si prehľad magazínového čítania.

Aké veci skutočne potrebujeme k svojmu životu, aby sme mohli chodiť do práce alebo von s priateľmi? A bez čoho sa zaobídeme? Možno ste videli fínsky film Moje veci alebo nemeckú komédiu 100 vecí. Najlepší priatelia Toni a Paul sa v nej na 100 dní vzdajú vďaka stávke všetkého, čo vlastnia. Každý deň dostanú jednu zo svojich vecí späť. Film mal ukázať, ako málo toho v skutočnosti potrebujeme pre život a ako nás priveľké množstvo vecí, ktoré dnes vlastníme, robí nešťastnými. Na podobný, hoci menej radikálny experiment, sa odhodlali aj tri redaktorky. Chceli zistiť, koľko vecí denne použijú a koľkých sa dokážu vzdať bez toho, aby to bolelo. A ako to dopadlo? Na začiatku bol jeden mimoriadne neetický lekár Jan Karbaat a jeden muž zo Surinamu, ktorý sa bál, že zostane sám a nik mu nepríde na pohreb, menom Louis. V Holandsku môže mať každý z nich aj dvesto detí z umelého oplodnenia. Poľský reportér Kamil Baluk sa so všetkými aktérmi tohto neuveriteľného príbehu stretol a napísal knihu Všechny Louisovy děti. Je presvedčený, že každému, kto kedysi daroval spermie, môžu raz deti zaklopať na dvere, a to aj na Slovensku. "V 90. rokoch sa dalo vybrať medzi anonymným a neanonymným darcovstvom a od roku 2004 v Holandsku už darcovia nemôžu byť anonymní. Keď som sa o tom rozprával s darcami, väčšinou, keď biologické deti stretli, pochopili, že na tom niečo je. Neznamená to, že z nich bude rodina, ale zmení im to život," vysvetľuje v rozhovore pre SME Baluk. Clive Wynne, psychológ a zakladateľ psieho vedeckého laboratória na Arizonskej štátnej univerzite, napísal knihu, ktorá čitateľov oboznámi s najnovšími vedeckými poznatkami o psoch. Tvrdí v nej, že psy nie sú výnimočné pre svoju inteligenciu, ale pre schopnosť vytvárať láskyplné vzťahy s inými druhmi - skrátka, psy dokážu milovať. "Netvrdím, že láska človeka a psa je identická. Hovorím len, že existuje dostatočná podobnosť medzi tým, ako si psy vytvárajú svoje silné emocionálne putá a tým, ako si ich vytvárajú ľudia na to, aby sme používali slovo láska," hovorí Wynne.


Migrácia zvrátila úbytok obyvateľstva v krajinách EÚ

V roku 2018 počet obyvateľov zvýšil v 18 členských štátoch EÚ vrátane Slovenska.

BRUSEL. K dňu 1. januára 2019 mala Európska únia takmer 513,5 milióna obyvateľov, čo je mierny nárast voči vlaňajšku, keď 1. januára 2018 žilo v EÚ 512,4 milióna obyvateľov. Uviedol to v stredu Eurostat, štatistický úrad EÚ. V roku 2018 bolo v EÚ zaznamenaných viac úmrtí ako pôrodov (5,3 milióna úmrtí na 5 miliónov pôrodov), čo znamená, že prirodzená zmena obyvateľstva EÚ bola už druhý rok po sebe negatívna. V praxi to znamená, že za medziročným populačným nárastom o 1,1 milióna obyvateľov stojí čistá migrácia. Eurostat potvrdil, že Nemecko (83 miliónov obyvateľov, 16,2 percenta z celkového počtu obyvateľov EÚ) je stále najľudnatejším členským štátom EÚ. Nasledujú Francúzsko (67 / 13,1 percenta), Spojené kráľovstvo (66,6 / 13 percent), Taliansko (60,4 / 11,8 percenta), Španielsko (46,9 / 9,1 percenta) a Poľsko (38 / 7,4 percenta). Zo zostávajúcich členov Únie má 14 štátov podiel na obyvateľstve EÚ od jedného do štyroch percent a osem krajín podiel menší ako jednopercentný. Podľa údajov Eurostatu sa v roku 2018 počet obyvateľov zvýšil v 18 členských štátoch EÚ vrátane Slovenska a klesol v desiatich z nich. Najväčší prírastok obyvateľstva zaznamenali na Malte (36,8 na 1000 obyvateľov) pred Luxemburskom (19,6), Írskom (15,2), Cyprom (13,4), Švédskom (10,8), Slovinskom (6,8), Belgickom (6,1), Španielskom a Holandskom (obe 5,9) a Spojeným kráľovstvom (5,6). Slovensko sa v tomto rebríčku ocitlo na 17. priečke s nárastom dvoch osôb na 1000 obyvateľov. Na druhej strane najväčší pokles obyvateľstva evidovali v Lotyšsku (-7,5), Bulharsku a Chorvátsku (-7,1), Rumunsku (-6,6) a Litve (-5,3). V roku 2018 sa v krajinách EÚ narodilo päť miliónov detí, čo je takmer o 118.000 menej ako v predchádzajúcom roku. Najvyššia miera pôrodnosti bola vlani v Írsku (12,5 na 1000 obyvateľov), Švédsku (11,4), Francúzsku (11,3) a Spojenom kráľovstve (11), zatiaľ čo najnižšia bola zaznamenaná v Taliansku (7,3), Španielsku (7,9), Grécku (8,1), Portugalsku (8,5), Fínsku (8,6), Bulharsku (8,9) a Chorvátsku (9). Na úrovni EÚ bola hrubá miera pôrodnosti 9,7 dieťaťa na 1000 obyvateľov. V rovnakom období bolo v EÚ zaregistrovaných 5,3 milióna úmrtí, čo je o 46.000 viac ako v predchádzajúcom roku. Najnižšiu mieru hrubej úmrtnosti mali vlani v Írsku (6,4 na 1000 obyvateľov), na Cypre (6,6) a v Luxembursku (7,1). Na opačnom konci stupnice sa ocitlo Bulharsko (15,4), Lotyšsko (15), Litva (14,1), Rumunsko (13,5) a Maďarsko (13,4). Pre EÚ ako celok bola hrubá úmrtnosť 10,4 prípadov na 1000 obyvateľov. Írsko bolo vlani členskou krajinou EÚ, v ktorej počet pôrodov najviac prevýšil počet úmrtí, keď dosiahlo pozitívnu štatistiku prirodzenej zmeny obyvateľstva na úrovni 6,1 pôrodu na jeden prípad úmrtia.


V Česku vzniká vládna koalícia, s Babišom chce ísť ČSSD

Šéf českých sociálnych demokratov sa stretol so šéfom ANO Andrejom Babišom. Dohodli sa, že budú rokovať o novej vláde.

PRAHA. V Česku sa začala štyri mesiace po parlamentných voľbách konečne rodiť vládna koalícia. Premiérovi v demisii a šéfovi víťazného hnutia ANO Andrejovi Babišovi sa pritom doteraz nedarilo nájsť koaličného partnera. Nový šéf českých sociálnych demokratov (ČSSD) Jan Hamáček v stredu po schôdzke s Babišom potvrdil, že s ním rokuje o vytvorení vlády. Babiš pritom pripustil, že „jediná možnosť“ na vytvorenie novej vlády je partnerstvo ANO s ČSSD s tichou podporou komunistov. V českej poslaneckej snemovni by mali potrebnú nadpolovičnú väčšinu. „Bolo to prvé rokovanie,“ cituje Babiša portál Novinky.cz. „Budeme pokračovať budúcu stredu, keď nám ČSSD dá nejaké predstavy z hľadiska programu,“ dodal. Hamáček bol však opatrnejší a tvrdí, že prvá schôdzka bola len prípravou na tie ďalšie. Socialistom stále prekáža, že Česko má v osobe Babiša za premiéra trestne stíhaného človeka. Babiš v tom však odmieta ustúpiť a na čele vlády chce byť aj tak. Personálne obsadenie novej vlády však údajne na rokovaní neriešili. Babiš sa minulý týždeň stretol aj s prezidentom Milošom Zemanom. Ten mu vraj potvrdil, že na druhý pokus o zostavenie vlády má "neobmedzený čas". Prezident tiež nebude od šéfa hnutia ANO vopred vyžadovať 101 podpisov od poslancov, ktorí jeho vládu podporia.


Štvrtú etapu záverečných pretekov World Tour vyhral Mas

4. etapa (Nan-ning - Nongla Scenic Area, 161,4 km): NONGLA SCENIC AREA. Španielsky cyklista Enric Mas triumfoval v nedeľňajšej 4. etape pretekov Okolo Kuang-si v Číne, ktoré sú záverečným podujatím World Tour v roku 2019. Jazdec tímu Bora-Hansgrohe zvládol 161,4 km dlhú trať so štartom v Nan-ningu a cieľom v Nongla Scenic Area v čase 3:52:53. V záverečnom špurte zdolal Kolumbijčana Daniela Felipeho Martineza a dostal sa na čelo celkového poradia.


Slovensko sa zaviazzalo bojovať proti dezinformáciám

Na summite NATO SR prijala koncepciu boja proti hybridným hrozbám.

BRUSEL. Slovenská republika oficiálne uznáva, že treba bojovať proti problémom spojeným s hybridnými hrozbami a šírením dezinformácií. V rámci summitu NATO v Bruseli to uviedol štátny tajomník Ministerstva zahraničných vecí a európskych záležitostí SR Ivan Korčok. Korčok pripomenul, že slovenská vláda v stredu odobrila nielen nákup stíhačiek F-16, čo podľa neho možno vnímať ako prínos pre bezpečnosť Aliancie, ale schválila aj dokument, ktorý znamená stanovenie koncepcie boja proti hybridným hrozbám. "Schválenie tohto materiálu je prelomové v tom, že prvýkrát uznávame, že ide o problém, ktorý sa nás týka," opísal situáciu Korčok. Zdôraznil, že aj Slovensko je súčasťou sveta, v ktorom sa politické ciele dosahujú nielen vojenskou cestou, ale aj nevojenským spôsobom vedenia konfliktov. "Slovensko je toho súčasťou. Som rád, že vláda SR odsúhlasila koncepciu čeliacu hybridným hrozbám a dezinformáciám. Takéto hrozby sú dennodenné," dodal. Podľa slovenského diplomata je veľmi dôležité, že od tohto dňa každý štátny orgán, ale aj široká verejnosť, vie, kam sa v tejto súvislosti treba obrátiť. Je to Situačné centrum (SITCEN) a Národné bezpečnostné analytické centrum (NBAC). Korčok spresnil, že sú to dva kontaktné body, ktoré vedia, čo majú štátne inštitúcie robiť, keď zachytia dezinformácie či iné cielené útoky. "Toto je nastavená štruktúra, ktorá vie konať. Majú indikácie, čo je hybridná hrozba a dezinformácie a Národné bezpečnostné analytické centrum potom navrhne opatrenia," vysvetlil Korčok. Proti hrozbám nevojenského typu spoločne bojujú aj NATO a Európska únia. Obe inštitúcie vlani v októbri otvorili v Helsinkách Európske bezpečnostné centrum na boj proti hybridným hrozbám. Išlo o iniciatívu fínskej vlády a podľa komuniké Severoatlantickej aliancie túto iniciatívu podporili všetci spojenci z NATO a všetky členské krajiny EÚ.